
Text rozhodnutia
Súd: Krajský súd Bratislava Spisová značka: 20CoP/129/2020 Identifikačné číslo súdneho spisu: 1213237332 Dátum vydania rozhodnutia: 25. 11. 2020 Meno a priezvisko sudcu, VSÚ: JUDr. Michaela Králová ECLI: ECLI:SK:KSBA:2020:1213237332.3 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Michaely Královej a členov senátu JUDr. Ivany Jahnovej a JUDr. Nadeždy Wallnerovej vo veci starostlivosti súdu o maloletú L. B., Z. L. XX.XX.XXXX, zastúpenú Úradom práce, sociálnych vecí a rodiny Bratislava, so sídlom: Vazovova 7/A, Bratislava, dieťa rodičov - matky: P. B., Z. L.T. XX.XX.XXXX, B.: A. X, B., zastúpenej JUDr. Alojzom Baránikom, advokátom s.r.o., so sídlom: Grôsslingová 4, Bratislava a otca: D.. H. B., Z. L. XX.XX.XXXX, B.: B. XX, Bratislava, zastúpený Advokátskou kanceláriou Tomáš Petko s.r.o., so sídlom: Drotárska cesta 7, Bratislava, za účasti Krajskej prokuratúry v Bratislave, so sídlom: Vajnorská 47, Bratislava a za účasti Komisára pre deti, so sídlom: Odborárske námestie 3, Bratislava, o úpravu práv a povinností rodičov k maloletému dieťaťu, na odvolanie otca, matky, a Krízového strediska Dúha voči rozsudku Okresného súdu Bratislava II, zo dňa 21. februára 2018, č. k. 28P/194/2013-1849, takto r o z h o d o l : I. Odvolací súd rozsudok Okresného súdu Bratislava II, zo dňa 21. februára 2018, č. k. 28P/194/2013-1849, vo výroku, ktorým súd prvej inštancie zveril maloletú L. B., Z. L. X.X.XXXX do osobnej starostlivosti matky na čas do rozvodu a vo výroku, ktorým určil, že zastupovať maloletú a spravovať jej majetok na čas do rozvodu budú obaja rodičia, potvrdzuje. II. Odvolací súd rozsudok Okresného súdu Bratislava II, zo dňa 21. februára 2018, č. k. 28P/194/2013-1849, vo výroku, ktorým súd prvej inštancie uložil otcovi povinnosť platiť výživné na maloletú L.u v sume 140,- € mesačne od 31.10.2013 do 31.8.2016 a od 1.9.2016 v sume 200,- € mesačne, splatné vždy do 15 - teho dňa v mesiaci vopred, k rukám matky a vo výroku o zročnom výživnom na maloletú L. mení tak, že otec je povinný platiť výživné na maloletú L. v sume 140,- € mesačne od 31.10.2013 do 31.8.2016 a od 1.9.2016 do 3.7.2018 v sume 200,- € mesačne, splatné vždy do 15 - teho dňa v mesiaci vopred, k rukám matky. Zročné výživné za obdobie od 31.10.2013 do 03.07.2018 v sume 4.499,35 € je otec povinný zaplatiť do 30 dní od právoplatnosti tohto rozsudku. III. Odvolací súd rozsudok Okresného súdu Bratislava II, zo dňa 21. februára 2018, č. k. 28P/194/2013-1849, vo výroku o úprave styku maloletej L. s otcom zrušuje a vec v tomto rozsahu vracia súdu prvej inštancie na ďalšie konanie. IV. Odvolací súd návrh matky na prerušenie odvolacieho konania zamieta. o d ô v o d n e n i e : 1. Okresný súd Bratislava II rozsudkom zo dňa 21.02.2018, č. k. 28P/194/2013-1849, zveril maloletú L. B., Z.Ú. L. X.X.XXXX do osobnej starostlivosti matky a súčasne určil, že zastupovať maloletú a spravovať jej majetok budú obaja rodičia. Otcovi uložil povinnosť platiť výživné na maloletú L. v sume 140,- € mesačne od 31.10.2013 do 31.8.2016 a od 1.9.2016 v sume 200,- € mesačne, splatné vždy do 15 -teho dňa v mesiaci vopred, k rukám matky. Zročné výživné za obdobie od 31.10.2013 do 28.2.2018 v sume 3.630,- € otcovi uložil povinnosť zaplatiť do 31.8.2018 k rukám matky. Súd prvej inštancie umožnil otcovi stretávať sa s maloletou L. nasledovne: Po dobu prvých piatich mesiacoch formou asistovaných stretnutí, za prítomnosti odborného pracovníka príslušného zariadenia v Krízovom stredisku Dúha, Stavbárska 6 Bratislava, v rozsahu lx do týždňa v trvaní 90 minút, pričom presný čas a miesto si určí príslušné stredisko. Matke uložil povinnosť zabezpečiť účasť maloletého dieťaťa na stretnutiach v čase a mieste, ktoré určí Krízové stredisko Dúha. Následne po uplynutí piatich mesiacov umožnil otcovi stretávať sa s maloletou každý týždeň v utorok od 15.00 do 19.00 hod. a každý nepárny víkend od piatka od 15.00 hod. do nedele do 19.00 hod. Vo zvyšku súd prvej inštancie návrh matky a súčasne aj návrh otca zamietol. Predmetným rozhodnutím súd prvej inštancie zrušil uznesenie Okresného súdu Bratislava II, č.k. 28P/164/2013-20, zo dňa 7.11.2013, a súčasne zrušil uznesenie Krajského súdu v Bratislave č.k. 11CoP/593/2013-115, zo dňa 17.12.2013. Súd prvej inštancie v rámci výroku konštatoval, že rozsudok je vykonateľný doručením. O trovách konania rozhodol tak, že žiaden z účastníkov nemá nárok na náhradu trov konania. 2. V rámci odôvodnenia svojho rozhodnutia súd prvej inštancie uviedol, že návrhom podaným na Okresný súd Bratislava II dňa 31.10.2013 sa matka domáhala nariadenia neodkladného opatrenia, ktorým by súd zveril maloletú do jej osobnej starostlivosti, otcovi uložil povinnosť prispievať na výživu maloletej sumou 150,- € mesačne a zakázal styk otca s maloletou. Svoj návrh odôvodnila tým, že otec maloletej opustil spoločnú domácnosť na začiatku septembra 2013 a prejavil záujem ukončiť manželstvo rozvodom. Prvýkrát si otec zobral dcéru k sebe na prespatie počas víkendu zo dňa 19.10.2013 na 20.10.2013. V sobotu mu matka odovzdala dcéru veselú a usmievavú, v nedeľu dcéru doviezol na smrť vystrašenú. Otec maloletej býva u svojej matky, kde aj dcéra prespala. Maloletá matke povedala, že na ňu v noci, keď plakala, kričala matka otca maloletej (stará matka maloletej) aj tato a tato ju bil po zadku a ona sa strašne bála. Matka ďalej uviedla, že pri odovzdávaní dcéry s ňou otec nekomunikoval. Všimla si, že sa udialo niečo zlé pre dcéru, lebo po 24 hodinách, ako bola dcéra u otca, ju nespoznávala. Na druhý deň ho požiadala o vysvetlenie, avšak otec odmietol odpovedať. Na tretí deň (22.10.2013) bez toho, aby sa dcéry na niečo pýtala, jej večer pri kúpaní povedala a ukazovala, že tato jej šúchal rukou po „pišulke“ až ju to bolelo a veľa krát, kričal a bil ju po zadku a povedal, že to nesmie povedať mame a ukázal jej aj „pipíka“ a už nechce ísť k tatovi. Matka to nekomentovala, ale na ďalší deň pri kúpaní sa to zopakovalo a maloletá povedala sama od seba to isté. Následne ju objednala k detskému psychológovi. Matka ďalej uviedla, že je osobne stopercentne presvedčená o tom, že dcére otec ublížil, obáva sa, že dcéra je v prítomnosti otca ohrozená, je ohrozené jej zdravie a priaznivý vývoj. Je malá a bezbranná a je vylúčené, aby trávila čas s otcom za takýchto strašných okolností. V sobotu (26.10.2013 od 9:30 hod do 12:00 hod.) bola dcéra na vychádzke s otcom a s matkou, pričom matka ju nedala otcovi na celý deň domov aj s prespaním. Dcéra bola na vychádzke pokojná, žiadny incident sa nestal, len sa nemohla od nej vzdialiť, lebo hneď ju hľadala pohľadom. Otec jej povedal pri odchode, že nabudúce bude u neho spať a hneď stihol poslať mail, aby mu to matka potvrdila, bol akoby tým posadnutý. Matka mu dcéru na prespanie nedala. Dňa 31.10.2013 oboznámila so vzniknutou situáciou ÚPSVaR, následne informovala aj príslušné oddelenie policajného zboru Bratislava II, s tým, že zdravie jej dcéry je vážne ohrozené zo strany otca. 3. Súd prvej inštancie predmetnú vec právne posúdil podľa ustanovení čl.5, § 24 ods.4, §25 ods.3, §36 ods.1, § 43 ods. 1, Zákona o rodine, § 38 ods.1, 2, § 116 CMP, čl.3 a čl. 12 Dohovoru o právach dieťaťa a vecne tým, že vzhľadom na vykonané dokazovanie, súd prvej inštancie mal za to, že v súčasnej dobe, kedy prebieha rozvodové konanie, je zverenie maloletej L. do osobnej starostlivosti matky najvhodnejším riešením usporiadania vzťahov medzi rodičmi a maloletým dieťaťom. Maloletá sa v osobnej starostlivosti matky nachádza nepretržite od svojho narodenia, má s ňou vytvorený hlboký vzťah, je na ňu mimoriadne citovo naviazaná. Matka žije v spoločnej domácnosti i so svojimi rodičmi (starými rodičmi maloletej), s ktorými má maloletá L. vytvorený taktiež blízky vzťah. Súd prvej inštancie bol teda názoru, že by nebolo vhodné meniť zásadným spôsobom výchovné prostredie, keď nie sú známe výsledky rozvodového konania (rozhodnutie bolo síce už vyhlásené, avšak nie je právoplatné), pričom súd prvej inštancie mal za to, že otázku zverenia dieťaťa je potrebné podrobne a uvážlivo posudzovať, najmä s ohľadom na záujem dieťaťa v širších súvislostiach, najmä v konaní o rozvod manželstva a úpravu práv a pomerov manželov k maloletému dieťaťu na čas po rozvode. Súd prvej inštancie v rámci odôvodnenia svojho rozhodnutia uviedol, že vzhľadom na výsledky predmetného konania, mal vážne pochybnosti o vhodnosti výchovného prostredia pre dieťa do budúcnosti, ktoré poskytuje dieťaťu matka. V konaní bolo preukázané, že obvinenia otca maloletej zo sexuálneho zneužívania dieťaťa sa nepreukázali (trestné stíhanie pre zločin sexuálneho zneužitia bolo zastavené), a v kontexte celého dokazovania sa správanie matky javí ako účelové, s cieľom znemožniť otcovi akýkoľvek kontakt s dieťaťom. Samotné tvrdenia maloletej v období, kedy malo dôjsť k sexuálnemu zneužívaniu, súd prvej inštancie považoval za nepresvedčivé, pričom viacerými odborníkmi z oblasti detskej psychológie bol vyslovený názor, že dieťa vo veku 3 rokov je veľmi nespoľahlivý svedok udalostí, ktorý má väčšinou tendenciu kopírovať správanie preferenčného rodiča a vyjadrovať sa v súlade s jeho predstavami, resp. nevie vyhodnotiť realitu, vzhľadom na jeho detské vnímanie. Taktiež je zarážajúce, že dieťa takmer po 5-tich rokoch od uvedených udalostí, neustále pociťuje traumatizáciu, pričom matka napriek odporúčaniam viacerých lekárov a psychológov, s dieťaťom neabsolvuje žiadnu podpornú psychoterapeutickú starostlivosť, a taktiež nesúhlasí s farmakologickou liečbou. Podľa vyjadrení viacerých odborníkov, ak by aj bolo pravdou, že došlo k sexuálnemu zneužitiu dieťaťa vo veku jeho 3 rokov, pri správnej liečbe a terapii a taktiež v spolupráci s preferenčným rodičom, s ktorým dieťa žije v spoločnej domácnosti, by už v súčasnej dobe nemalo mať žiadne následky, prípadne iba minimálne. Je teda potrebné položiť si otázku, prečo matka s dieťaťom nepracuje na zlepšení jeho psychického stavu, prečo dieťa pravidelne nenavštevuje odbornú pomoc a túto matka vyhľadáva len sama (a aj to neohlásene - u Mgr. Palenčárovej, MUDr. Kováčovej, PhDr. Nagajovej), pričom pri týchto stretnutiach prezentuje len svoje subjektívne vnemy a pocity. 4. Ďalej súd prvej inštancie považoval za potrebné poukázať i na správanie matky v predmetnom konaní, kedy sama navrhovala znalecké dokazovanie odborníkom z oblasti detskej psychiatrie, no neskôr sa na predvolania k znalkyni nedostavovala, a to ani sama bez dieťaťa (taktiež sa nedostavovala i k znalcovi z odboru psychológie v rozvodovom konaní), čím spôsobovala neúmerné predlžovanie konania. V trestnom konaní sa po predvedení k znalcovi, znaleckému vyšetrovaniu odmietla podrobiť. Taktiež sa matka opakovane nedostavovala s dieťaťom na výsluch dieťaťa na súde, neustále odôvodňujúc neúčasť dieťaťa jeho zdravotným stavom, podložený starými lekárskymi správami. Napriek neakceptácii týchto ospravedlnení a pokuse súdu prvej inštancie vypočuť maloletú v jej domácom prostredí (čo taktiež matka odmietla), a taktiež napriek niekoľkým uloženým poriadkovým pokutám a podanému trestnému oznámeniu sudkyňou za pohŕdanie súdom, matka sa s dieťaťom na výsluch nedostavila. Výsluch dieťaťa považoval súd prvej inštancie za veľmi dôležitý, pričom viacerí odborníci, ako i samotná MUDr. Kováčová uviedli, že výsluch dieťaťa môže súd vykonať za účasti detského psychológa a kolízneho opatrovníka. Za nevyhnutný dôkaz považoval výsluch dieťaťa i zástupca Komisára pre deti, ako i prokurátorka Okresnej prokuratúry Bratislava II. 5. Zároveň považoval súd prvej inštancie za nutné poukázať i na neúmerne častú návštevu informačného centra samotnou matkou a neskôr (potom, ako bola spred informačného centra predvedená na políciu) i jej splnomocneným zástupcom, jej otcom, pričom k návšteve informačného centra došlo celkovo 44 krát, čím sa neustále súdu sťažovala práca so spisom. Matka taktiež vyvíjala prostredníctvom rôznych inštitúcií a veľkého počtu podávaných sťažností, neustály tlak na súd. 6. Vzhľadom na všetky vyššie uvedené skutočnosti, súd prvej inštancie vyhodnotil obvinenia otca maloletej matkou, za umelo vykonštruované s úmyslom „pomsty“ svojmu manželovi. Už v predchádzajúcich rozhodnutiach, súd prvej inštancie poukázal na veľmi nebezpečnú prax matiek, ktoré chcú otcom znemožniť kontakt so svojím dieťaťom a radia si cez rôzne internetové portály ako to dosiahnuť, pričom častou radou je „obviňte ho zo sexuálneho zneužitia“! Je úlohou súdov, ako i úradov práce sociálnych vecí a rodiny, aby tieto konania boli čo najskôr odhalené a matky niesli za takéto absurdné a pre deti devastačné konanie, zodpovednosť. Otec je pre každé dieťa nenahraditeľnou súčasťou života, jeho výchovné pôsobenie pozitívne ovplyvňuje ďalší duševný i fyzický vývoj dieťaťa. Najmä do pubertálneho veku by malo byť dieťa vychovávané v nukleárnej rodine (rodičia + deti), pričom pokiaľ je dieťa vychovávané len jedným rodičom, často vzniká v živote dieťa nejaký hendikep a negatívne sa to prejavuje v jeho vzťahoch a pozícii v spoločnosti („kto nevidí rodinu, nevie ju ani vytvoriť“). 7. Pri určení výšky výživného, súd prvej inštancie vychádzal nielen z potrieb maloletého dieťaťa, ale i z možností, schopností, ako aj majetkových pomerov oboch rodičov. Rozsah vyživovacej povinnosti rodičov k maloletým deťom je upravený na základe všeobecných kritérií, ktoré sa uplatňujú pri všetkých druhoch vyživovacích povinností. Týmito všeobecnými kritériami sú tak, ako to vyplýva i z ustanovenia § 75 Zákona o rodine, odôvodnené potreby oprávneného, schopnosti, možnosti a majetkové pomery povinného. Pokiaľ ide o vyživovaciu povinnosť rodičov k deťom, zákon o rodine ustanovuje, že dieťa má právo podieľať sa na životnej úrovni oboch svojich rodičov, to znamená, že vychádza z rovnakej životnej úrovne rodičov a detí. Vodiacou zásadou na strane povinného rodiča je miera jeho schopnosti, možnosti a majetkových pomerov. Za schopnosti každého rodiča treba považovať jeho reálny zárobok, ktorý dosahuje v čase vyhlásenia rozhodnutia. Tento však treba pri posudzovaní ďalej modifikovať možnosťami rodiča, ktoré rozširujú jeho reálne dosahovaný zárobok o subjektívnymi vlastnosťami podmienené možnosti (fyzická zdatnosť, vzdelanie, zdravotný stav, pracovné ponuky, časový priestor, prax, skúsenosti v odbore atď.). Možnosti rodiča ovplyvňujú aj objektívne okolnosti, akými sú dopyt na trhu práce alebo ohodnotenie rovnakej pozície. 8. Pri určení výživného súd prvej inštancie vychádzal z možností, schopností a majetkových pomerov oboch rodičov v jednotlivých obdobiach predmetného konania, ako i s ohľadom na odôvodnené potreby maloletej, ktoré sa nástupom do školského zariadenia zmenili. Z uvedeného dôvodu súd prvej inštancie rozdiferencoval výšku výživného na dve časové obdobia a to do nástupu povinnej školskej dochádzky a po nástupe do prvého ročníka základnej školy. 9. Matka bola v čase začatia konania vlastníčkou nehnuteľnosti - bytu na Korytnickej ulici č. 4 v Bratislave, ktorý neskôr darovacou zmluvou previedla na svojho otca. Maloletá navštevovala do roku 2016 materskú školu, za čo mesačne matka uhrádzala cca 75,- €, celkovo podľa jej vyčíslenia, na dcéru vynaložila v uvedenom období cca 200,- €. S dcérou bývala v 3-izbovom byte, ktorý bol v jej výlučnom vlastníctve, náklady dosahovali sumu cca 200,- € mesačne. Príjem matky predstavoval za obdobie od 10.6. do 30.11.2013 sumu 2.280,- € brutto. Čistý priemerný mesačný príjem matky za obdobie od 09/2015 do 08/2016 predstavoval sumu 687,09 €, za obdobie 03/2016 - 02/2017 predstavoval sumu 695,02 €, za obdobie 01/2017 - 10/2017 predstavoval sumu 648,36 €. Mesačné výdavky matky za obdobie od roku 2013 do roku 2017, matka vyčíslila ako osobné mesačné výdavky vo výške 290,- € (z toho: 120,- €/ stravovanie, 30,- €/obuv, oblečenie, 5,- €/doprava, 15,- €/lieky, 25,- €/drogéria, hygienické potreby, 15,- €/kultúra, 70,- €/náklady na bývanie, 10,- €/telefón, internet). Matka ďalej vyčíslila mesačné výdavky na zabezpečenie starostlivosti o dieťa v školskom roku 2017/2018 vo výške 493,36 € ( z toho: 27,- €/ stravovanie, 15,94 €/poplatok za družinu v základnej škole, 4,- €/poplatok za učebnice, 3,- €/poplatok ZRPŠ, 2,- €/poplatok za triedny účet, 120,- €/ stravovanie 15,- €/školské potreby, 41,- €/školské potreby, 6,50 €/školská taška, 88,- €/oblečenie, obuv, 5,- €/doprava, 10,- €/lieky, 19,92 €/lekárska starostlivosť, 10,- €/okuliare, 16,- €/predpísaná liečba zabiehajúcich očiek, 15,- €/drogéria, hygienické potreby, 20,- €/kultúra, 70,- €/byt, 5,- €/telefón.). Mesačné výdavky na zabezpečenie starostlivosti o maloletú L. v školskom roku 2016/2017, matka vyčíslila vo výške 465,24 € ( z toho: 27,- €/stravovanie, 15,82 €/ poplatok za družinu v základnej škole, 4,- €/poplatok za učebnice, 3,- €/poplatok ZRPŠ, 3,- €/poplatok za triedny účet, 120,- €/ stravovanie 15,- €/školské potreby, 10,- €/školské potreby, 2,- €/školská taška, 66,- €/oblečenie, obuv, 5,- €/doprava, 10,- €/lieky, 19,92 €/lekárska starostlivosť, 10,- €/okuliare, 16,- €/ predpísaná liečba zabiehajúcich očiek, 15,- €/drogéria, hygienické potreby, 16,- €/kultúra, 97,50 €/byt, 10,- €/telefón). 10. Z potvrdenia o výške príjmu od zamestnávateľa otca - Slovenskej informačnej služby, súd prvej inštancie zistil, že za obdobie od 11/2012 - 10/2013 čistý priemerný mesačný príjem otca predstavoval sumu 1.320,75 €, za obdobie od 09/2015 do 08/2016 predstavoval sumu 1.270,45 €, za obdobie 03/2016-02/2017 sumu 1.283,27 €, za obdobie 5/2017- 10/2017 predstavoval sumu 1.444,43 €. Mesačné výdavky otca predstavovali za rok 2014 sumu cca 925,- € (z toho: 300,- €/nájom bytu spolu s energiami, 20,- €/internet, 300,- €/oblečenie, potraviny, drogéria, 80,- €/pohonné hmoty, 90,- €/ výživné na maloletú L., 20,- €/telefón, 37,50 €/zimná dovolenka, 41,60 €/letná dovolenka, 19,20 €/ náklady na servis motorového vozidla, 6,70 €/poistenie zodpovednosti za škodu spôsobenú zamestnávateľovi, 10,- €/ PZP). Za rok 2015 predstavovali výdavky otca sumu 1.010,- €, za rok 2016 sumu 1.050,- € a za rok 2017 sumu 1.060,- €. Otec nie je vlastníkom žiadnych nehnuteľností, okrem osobného motorového vozidla Chevrolet Cruze, rok výroby 2011, nevlastní žiadne hnuteľné veci väčšej hodnoty. 11. Súd prvej inštancie upravil výšku výživného v sume 140,- € mesačne od podania návrhu do nástupu maloletej do prvého ročníka základnej školy a od nástupu do školského zariadenia v sume 200,- €, majúc za to, že takto určené výživné zodpovedá odôvodneným potrebám dieťaťa v uvedených obdobiach, ako i s poukazom na to, že matka, hoci sa o dieťa osobne stará, je taktiež povinná podieľať sa na výžive svojho dieťaťa rovnakou mierou, ako druhý rodič. Súd neakceptoval všetky výdavky uplatnené matkou, napr. mesačné výdavky v sume 88,- € na oblečenie, 15,- € drogéria, 19,- € lekárska starostlivosť, 97,- € byt, 15,- € školské potreby a pod., nakoľko tieto výdavky matka nijakým spôsobom nepreukázala a súd považoval výšku týchto výdavkov uplatnenú matkou za nadhodnotenú. 12. Na základe vyššie uvedeného súd prvej inštancie upravil vyživovaciu povinnosť otca na maloletú L. od 31.10.2013 do 31.08.2016 vo výške 140,- € mesačne, čím vzniklo zročné výživné v sume 1.650,- € (t.j. za 33 mesiacov, za 1 mesiac zročné predstavuje 50,- €, rozdiel sumy, ktorú otec platil, a ktorú mal platiť, t.j. 33 mesiacov x 50,- € = 1.650,- €) a od 1.9.2016 do 28.2.2018 vo výške 200,- € mesačne, čím vzniklo zročné výživné v sume 1.980,- € (t.j. za 18 mesiacov, za 1 mesiac zročné predstavuje 110,- €, rozdiel sumy, ktorú otec platil, a ktorú mal platiť, t.j. 18 mesiacov x 110,- € = 1.980,- € ). Spolu zročné výživné predstavuje sumu 3.630,- € ( 1.650,- € + 1.980,- € = 3.630,- €), ktorú je otec povinný zaplatiť do 31.8.2018. Časové obdobie približne pol roka je dostatočné na to, aby bolo zročné výživné uhradené v celom rozsahu, a to s ohľadom na príjem otca, jeho schopnosti a možnosti, ako i majetkové pomery. 13. Súd prvej inštancie v rámci odôvodnenia rozsudku ohľadom úpravy styku otca s maloletou uviedol, že dbá, aby bolo rešpektované právo dieťaťa na výchovu a starostlivosť zo strany obidvoch rodičov a aby bolo rešpektované právo dieťaťa na udržovanie pravidelného, rovnocenného a rovnoprávneho osobného styku s obidvomi rodičmi. Poukazujúc na vyššie uvedené skutočnosti, súd prvej inštancie nezistil žiaden relevantný dôvod na to, aby bol styk otca s dieťaťom zakázaný. Otec svoje rodičovské zručnosti preukázal i v období, keď s matkou maloletej žil v spoločnej domácnosti, pričom samotná matka (okrem obvinení zo sexuálneho zneužitia) žiadne výhrady k starostlivosti otca o maloletú neuviedla. Maloletá mala so svojim otcom vybudovaný pekný vzťah, ktorý však bol na dlhú dobu prerušený. V súčasnej dobe je teda potrebné okamžite začať pracovať na znovuobnovení vzťahu otec - dcéra, resp. pracovať na jeho opätovnom vybudovaní. Nakoľko zdĺhavým konaním uplynul už dlhý čas, kedy sa otec nemohol s dieťaťom stretávať, podľa názoru súdu prvej inštancie bolo potrebné začať realizovať stretnutia čo najskôr a z uvedeného dôvodu súd prvej inštancie v zmysle návrhu kolízneho opatrovníka, vyhlásil predbežnú vykonateľnosť tohto rozsudku. Súd apeloval v tejto súvislosti najmä na matku, aby začala rešpektovať súdne rozhodnutia, aby nadviazala s otcom dieťaťa konštruktívnu komunikáciu, neživila v sebe nenávisť, vytesnila zo svojej mysle nepreukázané obvinenia zo sexuálneho zneužívania a najmä, aby aktívne aj s dieťaťom, za odbornej pomoci, pracovala na pozitívnejšom obraze otca v očiach maloletej. Vynucovanie si styku cestou súdneho výkonu rozhodnutia, je opäť ďalším stresujúcim faktorom, vplývajúcim negatívne na psychiku dieťaťa. 14. Keďže kontakt s dieťaťom bolo potrebné nastaviť postupne, súd prvej inštancie rozhodol tak, že počiatočné stretnutia je nutné realizovať formou asistovaných stretnutí. Po uplynutí určeného časového rozsahu, by sa stretnutia realizovali bez asistencie, t.j. otec sám s dieťaťom. Otec má vytvorené vhodné podmienky pre starostlivosť o dieťa, či už bytové, finančné, ale taktiež ako vyplynulo zo znaleckého dokazovania, z osobnostného hľadiska je schopný náležite sa o dieťa postarať. Matka nijakým spôsobom nepreukázala, že by sa otec o dieťa nedokázal postarať, resp., že by dieťaťu pobytom u otca v dlhšom časovom rozsahu, hrozila nejaká ujma. Je pochopiteľné, že ak otcovi bolo znemožňované realizovať výchovné pôsobenie na dieťa, ako i pravidelnú starostlivosť o maloletú, bežné zručnosti a návyky bude musieť nadobudnúť vlastnou praxou a to i za pomoci komunikácie s matkou dieťaťa a odborných pracovníkov. Povinnosťou matky bude dieťa na stretnutie riadne pripraviť a odovzdať otcovi v čase určenom, spočiatku v zariadení, kde sa budú realizovať asistované stretnutia, neskôr v mieste jej bydliska. Zo strany otca by bolo potrebné dieťaťu zabezpečiť v čase stretnutí riadnu starostlivosť, ktorú si dieťa vyžaduje a najmä zo začiatku, rešpektovať túžby a potreby dieťaťa, ako i psychický stav dieťaťa spôsobený dlhodobým odlúčením. 15. V závere svojho rozhodnutia súd prvej inštancie zdôraznil, že významný poznatok, ktorý zohral dôležitú rolu pri rozhodovaní súdu, bolo to, že matka, namiesto toho, aby podporovala vzťah dcéry s otcom, vyvíjala maximálne úsilie pre to, aby dcéra nemala s otcom nijaký vzťah. Neustále, napriek výsledkom znaleckého dokazovania a rozhodnutiu o zastavení trestného stíhania, živila v sebe nenávisť k otcovi dieťaťa, pričom sa odmietala podrobiť znaleckému dokazovaniu, či už s dieťaťom, ako i sama bez dieťaťa. Neustále opakovanie „svojej pravdy“ bez akejkoľvek snahy posunúť svoje zmýšľanie, čoho dôkazom bola i príprava dieťaťa na výsluch na súde, prípadne i v domácom prostredí, spôsobilo psychické následky na dieťati, pričom maloletá vykresľuje svojho otca „naučeným spôsobom“ ako „mokrého“ a toho čo ju „šúchal po pišulke“, čo pri vyšetrovaní odborníkmi mechanicky opakovala pri akejkoľvek spomienke na otca. Takýto prístup matky je v rozpore s najlepším záujmom dieťaťa, ohrozuje jeho budúce blaho, tzv. well- being, a osvedčuje zlé rodičovské schopnosti matky. Podľa názoru súdu prvej inštancie schopnosť osoby, ako rodiča, konať ako rodič, zahŕňa aj schopnosť podporovať vzťah dieťaťa s druhým rodičom. Preto súd automaticky by mal zamietnuť zverenie dieťa tomu rodičovi, ktorý odmieta prístup druhého rodiča k dieťaťu a nepodporuje vývoj normálneho vzťahu druhého rodiča s dieťaťom. Dieťa musí mať stabilitu, sústavnú emocionálnu bezpečnosť, a v danom prípade súd prvej inštancie zistil, že tieto potreby zatiaľ matka napĺňať nevie. Bude jej však daná príležitosť tento jej postoj k otcovi dieťaťa zmeniť a presvedčiť všetky inštitúcie, že je matkou zodpovednou a realizujúcou všetky svoje rodičovské povinnosti v požadovanej kvalite a v súlade so záujmom maloletej a nielen v súlade s osobnými predstavami a túžbami. 16. V rámci odôvodnenia svojho rozhodnutia súd prvej inštancie poukázal na to, že obaja rodičia majú právo stýkať sa so svojim dieťaťom. Napriek tomu, že jeden z rodičov nežije v spoločnej domácnosti s druhým rodičom a dieťaťom, dieťa má právo stýkať sa s týmto rodičom, ktorý má voči nemu stále rodičovské práva a povinnosti, vrátane práva podieľať sa na jeho výchove. Práve úprava tohto kontaktu rodiča s dieťaťom je obsahom práva styku. Právo styku prináleží rodičovi bez ohľadu na to, či je upravené súdnym rozhodnutím alebo nie. Obidvaja rodičia si musia uvedomiť, že udržiavanie kontaktu medzi dieťaťom a rodičom, ktorý nežije v spoločnej domácnosti s dieťaťom, je v záujme dieťaťa a všeobecne sa odporúča, aby sa oddelene žijúci rodičia predovšetkým navzájom dohodli o spoločnej výchove dieťaťa a návštevách druhého rodiča. Dieťa nemôže trpieť za to, že si jeho rodičia prestali rozumieť. Je potrebné si uvedomiť, že dieťa potrebuje prítomnosť a starostlivosť obidvoch rodičov. Po rozpade rodiny s maloletými deťmi nielen etika príbuzenských vzťahov, ale aj zákon zaväzuje deti k povinnosti svojich rodičov ctiť a rešpektovať, kým rodičovská zodpovednosť (za riadnu výchovu detí) je prikázaná obom rodičom; preto takisto, pokiaľ nie sú zistené také skutočnosti, ktoré by viedli k pozastaveniu výkonu rodičovskej zodpovednosti, nie je - ani pri plnom rešpektovaní práv samých maloletých - zákonného, o to menej ústavného právneho dôvodu na to, aby rodičovi, v ktorého priamej starostlivosti maloleté dieťa nie je, bol styk s ním zakázaný, resp. neprimerane obmedzený, (nález Ústavného súdu C R z 24. septembra 1998, sp. zn. 111. ÚS 125/98).Súd prvej inštancie uviedol, že záujem maloletej L. na pravidelnom a intenzívnom stretávaní sa s otcom, považuje v potrebe znovuvytvorenia a následného udržiavania vzťahu medzi rodičom a maloletým dieťaťom, taktiež je potrebné si uvedomiť potrebu spolupôsobenia rodiča - otca na maloleté dieťa, pretože aj mužský prvok je schopný vhodným spôsobom napomáhať zdravému vývoju dieťaťa. Pôsobenie oboch rodičov na dieťa je najmä z hľadiska jeho budúceho vývinového štádia nanajvýš vhodné. Tento stav je pre maloleté dieťa tak prínosný po stránke emočnej, ako aj po stránke intelektuálnej (porov. uznesenie Ústavného súdu Českej republiky vo veci II. ÚS 295/06). Rodičovi, ktorý s dieťaťom trvale nežije musí byť umožnený pravidelný a čo najširší kontakt, pretože je to práve množstvo času, počas ktorého je možné realizovať aj neverbálne výchovné pôsobenie rodiča, tzv. výchovu prítomnosti, či príkladom, ktorá je ako je vo všeobecnosti známe, tou najúčinnejšou výchovnou metódou. 17. Matka v konaní navrhovala otcovi zakázať styk s dieťaťom, pričom jej hlavným argumentom v konaní bol dôvod spočívajúci v údajnom sexuálnom zneužívaní dieťaťa. K otázke sexuálneho zneužitia sa súd prvej inštancie podrobnejšie vyjadril v odôvodnení časti výroku o zverení dieťaťa, poukazujúc opätovne na fakt, že tieto podozrenia preukázané neboli. Otec má vytvorené vhodné podmienky (bytové, finančné, ako i morálne) pre výchovu a zabezpečenie starostlivosti o dieťa v určenom čase, má právo stýkať sa s dieťaťom bez prítomnosti matky (po uplynutí času vymedzeného na asistované stretnutia) a vykonávať tým jedno zo svojich rodičovských práv a tým vytvárať, budovať a upevňovať citové väzby. O úprave styku súd prvej inštancie rozhodol s ohľadom na vek dieťaťa a jeho potreby. Maloletá jev súčasnosti mimoriadne viazaná na matku, a preto mal súd prvej inštancie za to, že bude veľmi potrebné citlivo sa adaptovať na novú situáciu, najmä keď bude dieťa častejšie v kontakte s otcom. 18. O trovách konania súd prvej inštancie rozhodol v zmysle § 52 C.m.p., podľa ktorého žiaden z účastníkov nemá nárok na náhradu trov konania, ak tento zákon neustanovuje inak. 19. Proti rozsudku súdu prvej inštancie podal včas odvolanie otec maloletej, ktorý v súlade s § 355 CSP napadol rozsudok súdu prvej inštancie vo výroku č. I, výroku č. III, výroku č. IV, výroku č. V, výroku č. VII (v rozsudku nesprávne označený výrok ako výrok č. VI.), a výroku č. XI z dôvodu, že Okresný súd Bratislava II dospel na základe vykonaných dôkazov k nesprávnym skutkovým zisteniam, konanie má inú vadu, ktorá mohla mať za následok nesprávne rozhodnutie vo veci a rozhodnutie súdu prvej inštancie vychádza z nesprávneho právneho posúdenia veci. Otec v rámci svojho odôvodnenia poukázal na to, že súd prvej inštancie v bode 154. rozsudku odôvodňuje zverenie maloletej do osobnej starostlivosti matky tým, že maloletá je nepretržite od narodenia v jej osobnej starostlivosti, ktorá je na ňu mimoriadne citovo naviazaná, žije s ňou v domácnosti, na základe čoho je toho názoru, že nie je vhodné meniť zásadným spôsobom výchovné prostredie, keď nie sú známe výsledky rozvodového konania. Súd prvej inštancie konštatoval, že otázku zverenia dieťaťa je potrebné podrobne a uvážlivo posudzovať, najmä s ohľadom na záujem dieťaťa v širších súvislostiach, najmä v konaní o rozvod manželstva a úpravu práv a pomerov manželov k maloletému dieťaťu na čas po rozvode. Otec má za to, že vyššie uvedeným konštatovaním a takto strohým odôvodnením sa súd prvej inštancie v podstate vyhol vydaniu autoritatívneho rozhodnutia a svoju povinnosť preniesol na rozhodnutie iného sudcu v konaní o rozvod manželstva. Súd vykonával dokazovanie viac ako 4 roky. Otec poukázal na to, že mu nie je zrejmé, prečo by súd prvej inštancie sám nemohol v tomto konaní (ako sám uvádza) uvážlivo posúdiť, najmä s ohľadom na záujem dieťaťa v širších súvislostiach, ktorému z rodičov maloletú zverí. Otec zdôraznil, že je pritom absolútne irelevantné, či je, alebo nie je vydané rozhodnutie vo veci rozvodu manželstva rodičov maloletej. Súd musí, ak by aj vykonateľnosť rozsudku v tejto veci mala trvať čo i len jeden deň, rozhodnúť v najlepšom záujme maloletého dieťaťa a nečakať na rozhodnutie v inom konaní. Takýmto postupom sú popierané základné zásady právneho poriadku, právo na zákonného sudcu, na spravodlivé súdne konanie a súd tak sám spochybňuje svoje postavenie v právnom štáte. Poukázal na to, že ten istý súd v konaní o rozvod manželstva nekonal približne dva roky. Je možné domnievať sa, že súd v rozvodovom konaní pasívne čakal na vykonanie dokazovania a rozhodnutie súdu v konaní o ÚPP na čas do rozvodu tak, aby mohol na základe záverov z konania o ÚPP rozhodnúť obdobne v konaní o rozvod (a zverenie na čas po rozvode).Pritom si sám súd vo svojom odôvodnení zásadne protirečí, keď v bode 154. rozsudku konštatuje, že má vážne pochybnosti o vhodnosti výchovného prostredia pre dieťa do budúcnosti, ktoré poskytuje dieťaťu matka. Otec zdôraznil, že v konaní bolo preukázané, že obvinenia otca zo sexuálneho zneužívania maloletej nie sú založené na skutočnosti, že správanie matky sa javí ako účelové, s cieľom znemožniť otcovi akýkoľvek kontakt s dieťaťom. Súd prvej inštancie taktiež považoval za zarážajúce, že maloletá po takmer 5 rokoch od údajného traumatizujúceho zážitku neustále pociťuje traumatizáciu, matka nepracuje s dieťaťom na zlepšení jeho stavu, nenavštevuje odborníkov, odmieta medikamentóznu liečbu. V bode 155. rozsudku súd prvej inštancie poukázal na matkino odmietanie účasti maloletej na akomkoľvek vyšetrení, alebo vypočutí maloletej súdom ustanoveným odborníkom, alebo priamo súdom (dokonca v domácom prostredí).Matke boli uložené opakované poriadkové pokuty a zákonná sudkyňa podala na matku trestné oznámenie pre pohŕdanie súdom. Otec má za to, že takéto ignorovanie akejkoľvek autority matkou samo o sebe svedčí ojej osobnostných kvalitách a o schopnosti byť vzorom pre maloleté dieťa. Súd prvej inštancie taktiež v bode 157. rozsudku vyhodnotil obvinenia otca maloletej matkou za umelo vykonštruované, s úmyslom pomsty, pričom poukázal na veľmi nebezpečnú prax matiek, ktoré chcú otcom znemožniť kontakt s dieťaťom a cez internetové portály si radia, ako to dosiahnuť, pričom častou radou je „obviňte ho zo sexuálneho zneužitia"! Súd prvej inštancie zároveň takúto prax označil za devastačné konanie, ktoré má odhaliť súd a vyvodiť voči takémuto rodičovi dôsledky. Ďalej v bode 170. rozsudku súd prvej inštancie rozsiahlo hodnotí rodičovské schopnosti matky so záverom, že tieto sú zlé, sú v rozpore s najlepším záujmom maloletej a ohrozujúce jej budúce blaho. Je teda zrejmé, že na základe vykonaného dokazovania súd prvej inštancie dospel k nesprávnemu záveru, že najvhodnejším riešením zverenia maloletej je zverenie do osobnej starostlivosti matky. Súd prvej inštancie konštatoval, že matka nemá osobnostné a výchovné kvality a nezaručí zdravý vývoj maloletej. Jediný dôvod, pre ktorý zveril maloletú do matkinej starostlivosti je, že je v jej osobnej starostlivosti od narodenia a má k nej vyvinutý citový vzťah. Otec si však nemyslí, že z pohľadu širších súvislostí je tento dôvod dostatočný. Je nepopierateľné, že zverenie maloletej do starostlivosti otca je v aktuálnej situácii náročné, z dlhodobého hľadiska je to však jediné správne riešenie. Súd prvej inštancie pri rozhodovaní vo veci starostlivosti o maloletých nesmie hľadať najjednoduchšie riešenia, ale riešenia najlepšie. Otec má za to, že ak bude maloletá zverená do starostlivosti matky, existuje vysoký predpoklad, že maloletá do svojej dospelosti (kedy bude sama schopná posúdiť udalosti posledných piatich rokov) nebude nikdy vidieť svojho otca, pretože mu v tom matka bude brániť. Slovenský právny systém a bezmocnosť, či dokonca bezzubosť súdov jej to umožní. V jej živote bude absentovať imanentná súčasť jej života, jej otec. To sa môže prejaviť nesprávne vyvinutou osobnosťou, ako to býva v mnohých prípadoch. Dnešná moderná spoločnosť akoby zabúdala na význam pojmu (nukleárna) rodina, napriek tomu, že Zákon o rodine ju pozdvihuje na základnú jednotku spoločnosti. V dnešnej dobe sú mlčky akceptované excesy v podobe „single" matiek, resp. otcov, kladie sa dôraz na práva toho, či onoho jednotlivca a zabúda sa na potrebu naučiť každého v určitých momentoch sa podriadiť určitej autorite. Tak vzniká anarchistická spoločnosť, v ktorej jednotlivci nevnímajú svoje povinnosti, iba práva. Otec má za to, že presne takúto výchovu maloletej zabezpečí matka. Naproti tomu, ak bude maloletá zverená do starostlivosti otca, ten zabezpečí maloletej riadnu výchovu, dokáže byť maloletej otcovským vzorom. Čo je však najdôležitejšie, umožní maloletej stretávať sa s matkou a zabezpečí tak podľa možností to najlepšie, čo maloletá môže mať, oboch rodičov. Otec poukázal aj to, ako dokázal znášať rôzne sexuologické vyšetrenia (napr. PPG test, pri ktorom sa meria prietok krvi v penise pri pozeraní rôznych druhov pornografie), takmer 5rokov neustálych výsluchov na polícii, opovrhovanie okolia pre klamlivé obvinenia a počas celého súdneho konania sa maloletej nevzdal. To svedčí o charaktere a ohromnej vnútornej sile otca. Otec zdôraznil, že je nespochybniteľné, že je schopný sa postarať o maloletú aj v ostatných ohľadoch. Okrem toho, súd prvej inštancie aj napriek vykonanému dokazovaniu a vedomosti o budúcom správaní matky (neumožní styk otca s maloletou), potrel a ignoroval právo otca na kontakt so svojím dieťaťom a právo dieťaťa na styk s oboma rodičmi garantované Dohovorom o právach dieťaťa. Naopak, v bode 168. rozsudku súd prvej inštancie apeluje na matku, aby dieťa viedla k úcte k druhému rodičovi. Ak matka nerešpektovala právo maloletej na styk s otcom počas krátkej doby, kedy bol neodkladným opatrením otcovi umožnený styk, nedostavila sa s maloletou na viac ako 20 predvolaní na súd, príp. k znalcom, asi ťažko takýmto apelom presvedčí matku, aby otcovi umožnila styk s maloletou. Otec má za to, že pri zverení do osobnej starostlivosti mal súd prvej inštancie vychádzať aj z premisy konštatovanej Ústavným súdom ČR sp. zn. III. ÚS 125/98 zo dňa 24. 9. 1998, v zmysle ktorej nie je ani pri plnom rešpektovaní práv samých maloletých, zákonného, o to menej ústavného právneho dôvodu na to, aby rodičovi, v ktorého priamej starostlivosti dieťa nie je, bol styk zakázaný, resp. neprimerane obmedzený, pričom súdu na základe vykonaného dokazovania malo byť zrejmé, že matka nebude rešpektovať takúto úpravu styku a bude v ňom otcovi brániť. Pritom nehrá žiadnu rolu skutočnosť, že súd prvej inštancie si povinnosť prihliadnuť na vyššie uvedené splnil úpravou styku, ak mohol predpokladať, že takýto styk nebude realizovaný. Otec má za to, že týmto konaním je možné sa dostať do nebezpečného precedentného správania súdov, ktoré sa zbavia zodpovednosti a rozhodnú len formálne, bez ohľadu sa skutočný dopad takého rozhodnutia. Otec v rámci odvolania uviedol, že odvolací súd môže dôvodiť, že právny poriadok pozná inštitút výkonu rozhodnutia. Pri dĺžke trvania prvoinštančného konania je však zrejmé, že aj v prípade výkonu rozhodnutia je takéto konanie možné viesť niekoľko rokov, pretože sa bude brať ohľad na maloleté dieťa a žiaden súd nebude mať vôľu realizovať výkon rozhodnutia efektívnymi prostriedkami. Otec predpokladá, že efektívne prostriedky v tomto posudzovanom prípade (keďže matka nereaguje na poriadkové pokuty ani trestné oznámenia podané sudcom) budú založené výlučne na použití donucovacích prostriedkov. Otec má za to, že je možné predpokladať, že s maloletou sa na základe rozhodnutia súdu stretne možno v jej 15. roku, čo už bude pre vývoj dieťaťa takmer zbytočné. V tom veku už maloletá možno bude schopná a ochotná naštudovať si spisový materiál, uvážiť správanie matky počas tohto konania a stretnúť sa s otcom z vlastnej vôle. To ale môže mať oveľa horšie následky pre zdravý psychický vývoj maloletej ako čokoľvek iné, čomu súd chcel takýmto rozhodnutím predísť. Otec v rámci svojho odvolania uviedol, že ak maloletá zistí, že matka jej bránila v styku, na základe vymysleného sexuálneho zneužívania, môže začať matku nenávidieť. Po preštudovaní odôvodnenia rozsudku ostáva až nepochopiteľné, ako súd prvej inštancie dospel s záveru, že zverenie maloletej do starostlivosti matke bude vhodným riešením. Na základe uvedeného otec žiada teda odvolací súd, aby rozsudok vo výroku I. zmenil tak, že zverí maloletú do osobnej starostlivosti otca. Súd prvej inštancie ďalej vo výroku V. rozsudku nastavil postupný „aklimatizačný" styk otca s maloletou za pomoci pracovníka Krízového strediska Dúha. Ak by sa aj súd nestotožnil s vyššie uvedenou argumentáciou a nezveril by maloletú do starostlivosti otca, výrok V. rozsudku je nevykonateľný, nakoľko Krízové stredisko na žiadosť otca odpovedalo tak, že takéto asistované stretnutia nevykonáva. Otec však má za to, že v súvislosti s vyššie uvedenou argumentáciou je v najlepšom záujme maloletú zveriť do osobnej starostlivosti otca, a teda výrok V. a výrok VII. rozsudku v takom prípade strati opodstatnenie. V takom prípade otec žiada odvolací súd, aby predmetné výroky zrušil. Prípadnú úpravu styku maloletej s matkou necháva na úvahu súdu, myslí si však, že na základe doterajšieho správania matky by bolo najvhodnejšie realizovať styk matky s maloletou len za prítomnosti otca. Otec zdôraznil, že súd prvej inštancie pri rozhodovaní o výške výživného zohľadnil viacero faktorov, príjmy a oprávnené výdavky oboch rodičov maloletej, osobnú starostlivosť matky o maloletú. V tejto súvislosti určil výživné tak, ako je to uvedené vo výrokoch III. aIV. rozsudku. Súd prvej inštancie taktiež poukázal na skutočnosť, že matka bola v čase začatia konania vlastníčkou nehnuteľnosti - bytu na A. R. Č.. X V. B.. Tento počas konania previedla darovacou zmluvou na svojho otca. V tomto prípade je jednoznačné, že matka sa zbavila svojho majetku, bez akéhokoľvek protiplnenia. Pritom podľa internetového portálu www.reality.sk sa obdobné byty predávajú za približne 130.000,- €. Súd prvej inštancie sa však v odôvodnení svojho rozhodnutia s touto skutočnosťou absolútne nevysporiadal. Aj napriek nižšiemu mesačnému príjmu matky oproti otcovi bola matka v čase začatia konania v značne lepšej finančnej situácii, a ak by svoj byt nedarovala, jej majetok by niekoľkonásobne prevyšoval majetok otca. Otec uviedol, že povinným z vyživovacej povinnosti je tak otec, ako aj matka. Matka bez sa bez dôležitého dôvodu vzdala majetkového prospechu, pričom pri určovaní výšky výživného súd na túto skutočnosť neprihliadol. Túto skutočnosť je potrebné zohľadniť pri určovaní výšky výživného tak, ako to vyplýva aj z rozhodovacej praxe súdov (Rozsudok KS BA sp.zn. 11CoP/541/2014 zo dňa 26.05.2015, kedy súd neprihliadol na prevod nehnuteľnosti blízkej osobe a na konkurz povinného; Rozsudok OS PK sp.zn. 12P/9/2010 zo dňa 30.04.2013, kedy súd darovanie rodinného domu plnoletej dcére, v ktorej nehnuteľnosti naďalej otec býva, zrušenie BSM za trvania manželstva atď, vyhodnotil ako zbavovanie sa majetku a konštatoval, že tieto účelové transakcie preto nemôžu mať vplyv na výšku výživného a mnohé ďalšie). Otec má za to, že v prípade prenájmu darovanej nehnuteľnosti, by matka mesačne mohla zvýšiť svoj príjem o viac ako 600,- €. V takom prípade sa otcovi určenie výšky výživného vo výške 200,- € mesačne (v súčasnosti) a určenie zročného výživného tak, ako je to uvedené vo výroku IV. zdá neadekvátne. Otec ďalej uviedol, že z dôvodu, že žiada o zverenie maloletej do svojej starostlivosti navrhuje odvolaciemu súdu, aby rozsudok vo výroku III. zmenil tak, že zaviaže matku platiť otcovi výživné vo výške 200,-€ mesačne odo dňa právoplatnosti rozhodnutia, splatné k 15. dňu v príslušnom mesiaci, k rukám otca. V prípade, že sa súd nestotožní s argumentáciou o zverení maloletej do starostlivosti otca, otec žiada odvolací súd, aby rozsudok vo výroku č. III zmenil tak, že zaviaže otca platiť výživné na maloletú L. v sume 90,- € mesačne od 31.10.2013 do 31.08.2016 a od 01.09.2016 v sume 140,-€ mesačne, splatné vždy do 15. dňa v mesiaci vopred, k rukám matky. Vzhľadom k vyššie uvedenému otec taktiež žiada, aby odvolací súd zmenil rozsudok vo výroku IV tak, že otca zaviaže zaplatiť zročné výživné za obdobie od 31.10.2013 do 28.02.2018 v sume 900,- € do 31.08.2018 k rukám matky (za obdobie od 1.9.2016 do 28.2.2018, teda 18 mesiacov x50,- €). Otec podal odvolanie aj voči výroku, ktorým súd rozhodol tak, že žiadnemu z účastníkov nepriznal nárok na náhradu trov. Otec má za to, že s predmetným rozhodnutím nie je možné sa stotožniť. Vzhľadom na konštatovanie súdu prvej inštancie o vykonštruovanom obvinení otca zo sexuálneho zneužívania, o motivácii matky vo forme pomsty, ojej šikanóznom správaní počas súdneho konania (44 návštev informačného centra, sťažnosti adresované prezidentovi SR, predsedovi Národnej rady, generálnemu prokurátorovi atď.) ojej absolútnom ignorovaní povinnosti dostaviť sa k znalcovi je potrebné pri určení náhrady trov konania otca prihliadnuť aj na tieto skutočnosti. Otec v rámci svojho odvolania uviedol, že ak by si matka nevymyslela obvinenie zo sexuálneho zneužívania maloletej otcom, mohlo dôjsť k rodičovskej dohode (ako vyplýva aj z vykonaného dokazovania) a celé konanie by nebolo vôbec potrebné. Okrem toho, ak by matka na prvé predvolanie k znalcom s maloletou prišla ešte v marci 2015, kedy bola prvýkrát predvolaná s maloletou, nebolo by potrebné konanie viesť ďalšie 3 roky. V posudzovanom prípade má otec za to, že priznať otcovi trovy celého konania je viac ako spravodlivé, vzhľadom ku všetkému, čo otec musel podstúpiť. V tejto súvislosti otec konštatoval, že matka zavinila svojím konaním trovy, ktoré by inak otcovi nevznikli a podľa § 54 CMP je povinná ich nahradiť. Vzhľadom na vyššie uvedené otec žiada, aby odvolací súd zmenil napadnutý rozsudok tak, že: I. Maloletá L. B., Z. L. XX.XX.XXXX sa zveruje do osobnej starostlivosti otca. II. Zastupovať maloletú a spravovať jej majetok budú obaja rodičia. III. Otec je povinný platiť výživné na maloletú L. v sume 90,- € mesačne od 31.10.2013 do 31.8.2016 a od 1.9.2016 do právoplatnosti tohto rozsudku v sume 140,- € mesačne, splatné vždy do 15 dňa v mesiaci vopred, k rukám matky. IV. Zročné výživné za obdobie od 1.9.2016 do 28.2.2018 v sume 900,- €je otec povinný zaplatiť do 31.8.2018 k rukám matky. V. Matka je povinná platiť výživné na maloletú L. v sume 140,- € mesačne, splatné vždy do 15. dňa v mesiaci vopred, k rukám otca. VI. Matka je oprávnená stretávať sa s maloletou L. nasledovne: každý týždeň v utorok od 15:00 do 19:00 hod. a každý párny týždeň v sobotu od 10:00 do 19:00 a každý nepárny týždeň v nedeľu od 10:00 do 19:00 hod. VII. Vo zvyšku návrh matky zamieta. VIII. Týmto rozhodnutím sa zrušuje uznesenie Okresného súdu Bratislava II, č.k. 28P/194/2013-20 zo dňa 7.11.2013. IX. Týmto rozhodnutím sa zrušuje uznesenie Krajského súdu v Bratislave č.k. 11CoP/593/2013-115 zo dňa 17.12.2013. X. Tento rozsudok je vykonateľný doručením. XI. Otcovi súd priznáva trovy konania vo výške 100%, ktoré je matka povinná nahradiť. V prípade, že sa odvolací súd nestotožní s argumentáciou otca vo veci zverenia maloletej do starostlivosti otca, otec žiada, aby odvolací súd zmenil výrok č. V. rozsudku tak, že otec je oprávnený stretávať sa s maloletou L. nasledovne: Po dobu prvých piatich mesiacov formou asistovaných stretnutí za prítomnosti odborného pracovníka príslušného zariadenia, ktoré určí príslušný Úrad práce, sociálnych vecí a rodiny, v rozsahu lx do týždňa v trvaní 90 minút, pričom presný čas a miesto si určí príslušné stredisko. Matka je povinná zabezpečiť účasť maloletého dieťaťa na stretnutiach v čase a mieste, ktoré si určí zariadenie, ktoré určí príslušný Úrad práce, sociálnych vecí a rodiny. Následne po uplynutí piatich mesiacov je otec oprávnený stretávať sa s maloletou každý týždeň v utorok od 15:00 do 19:00 hod. a každý nepárny víkend od piatka od 15:00 do nedele do 19:00 hod. 20. Matka sa vyjadrila k odvolaniu otca a uviedla, že otec v rámci svojho odvolania uviedol, že matke boli opakovane uložené poriadkové pokuty a zákonná sudkyňa podala na matku trestné oznámenie pre pohŕdanie súdom, pričom má za to, že takéto ignorovanie akejkoľvek autority matkou samo o sebe svedčí o matkiných osobnostných kvalitách a schopnosti byť vzorom pre maloletú. Matka má za to, že v tejto časti ide o absolútne účelové tvrdenie otca, ktorý sa snaží každú jednotlivú skutočnosť a okolnosť prípadu vykladať v neprospech matky tak, aby ju zdiskvalifikoval ako rodiča, a to nie len pred okresným súdom, ale tiež aj pred kolíznym opatrovníkom maloletej, prokurátorkou Okresnej prokuratúry Bratislava II, Komisárom pre deti a v neposlednom rade pred Krajským súdom v Bratislave, ako súdom odvolacím. Matka považuje poriadkové pokuty, ktoré jej boli uložené okresným súdom za nezákonné, pričom v tomto zmysle podala aj dňa 20.11.2017 ústavnú sťažnosť zo dňa 16.77.2017, o ktorej Ústavný súd SR doposiaľ nerozhodol. Matka taktiež za nedôvodné považuje aj trestné oznámenie zákonnej sudkyne pre pohŕdanie súdom, voči ktorému sa aktívne bráni v trestnom konaní prebiehajúcom na jeho základe. Je pritom zásadné, že uloženie poriadkových opatrení a podanie trestného oznámenia automaticky neznamená, že by matka ignorovala akúkoľvek autoritu a tiež ani to, že takéto hypotetické (údajné) ignorovanie autority má svedčiť o matkiných osobnostných kvalitách a o jej schopnosti byť vzorom pre maloletú v negatívnom zmysle. Podľa matky o jej osobnostných kvalitách a schopnosti byť vzorom pre maloletú svedčí najmä to, že maloletá aj napriek závažnej psychiatrickej diagnóze dosahuje v škole veľmi dobré výsledky, že ju matka aktívne podporuje v jej záujmoch, čím sa snaží prehlbovať jej pocit sebadôvery a vlastnej realizácie, ďalej že má s maloletou vytvorený vzťah na pozitívnych hodnotách, že maloletá má pri matke pocit bezpečia a lásky a v neposlednom rade, že matka je pre maloletú najdôležitejšou vzťahovou osobou. Otec taktiež v rámci svojho odvolania uviedol, že je až obdivuhodné, že dokázal znášať rôzne sexuologické vyšetrenia (napr. PPG test a pod.), takmer 5 rokov neustálych výsluchov na polícii, opovrhovanie okolia pre klamlivé obvinenie a počas celého súdneho konania sa maloletej nevzdal, pričom uvedené skutočnosti majú svedčiť o charaktere a ohromnej vnútornej sile otca a tiež o tom, že je schopný sa postarať o maloletú. Je zásadné, že obdobne ako otec, aj matka v priebehu celého konania dokázala až obdivuhodne znášať rôzne výsluchy a vyšetrenia, pričom obdobne ako otec, aj matka podstúpila sexuologické vyšetrenie VPG (vulvopletyzmograf), pričom ide o obdobný test ako PPG, ktorý podstúpil otec, s tým rozdielom, že VPG test je určený pre ženy a aj napriek tomu sa nevzdala a aj naďalej maloletú ochraňovala a ochraňuje. I tieto okolnosti preto svedčia o charaktere a vnútornej sile matky. V súvislosti so sexuologickým vyšetrením otca je pritom tiež zásadné zopakovať, že v konaní bolo preukázané (potvrdila to napríklad MUDr. Anna Kováčová a tiež aj PhDr. Igor Obuch), že nie je potrebné, aby u otca existovali deviácie na to, aby maloletej spôsobil podobnú traumu, že k tomu postačil afekt otca, pričom súčasne sa napríklad aj svedkyňa F.. X. B. vyjadrila tak, že jej závery (napríklad, že nepredpokladá, že by maloletá prezentovala obraz otca tak, ako to popísala, t.j. bez toho zážitku, teda, že by to zo strany maloletej bola len čistá fabulácia) by neboli iné ani za predpokladu, že by mala k dispozícií znalecké posudky vypracované na otca. Otec ďalej uviedol, že poukazuje na (údajné) správanie matky v budúcnosti a teda, že matka v budúcnosti nebude rešpektovať rozsudok a bude brániť otcovi v styku s maloletou, ďalej, že výkon rozhodnutia bude založený výlučne na použití donucovacích prostriedkov a teda, že môže predpokladať, že otec sa s maloletou stretne možno v jej 15. roku, čo už bude pre vývoj maloletej takmer zbytočné. Matka má za to, že tieto závery otca nemajú absolútne žiadny reálny základ, otec ich síce uvádza ako skutkové tvrdenia (fakty), avšak nepochybne ide len o jeho subjektívne úvahy, ktorými sa zrejme snaží opätovne navodiť dojem o absolútne negatívnom obraze matky. Otec ďalej v rámci svojho odvolania uviedol, že matka sa prevodom bytu na A. R. Č.. X v Bratislave, ktorý darom vrátila svojmu otcovi D.. P. E. počas konania, zbavila svojho majetku, bez akéhokoľvek protiplnenia, pričom podľa internetového portálu www.reality.sk sa obdobné byty predávajú za približne 130.000,- €. V tejto súvislosti matka uviedla, že uvedeného bytu sa nezbavila s úmyslom účelovo znížiť svoj majetok. Je preto dôležité poukázať aj na spôsob, akým matka tento byt v minulosti nadobudla a teda, že tento získala darom od svojho otca D.. P. E., čiže zaň neposkytla darcovi žiadne protiplnenie. Pokiaľ preto následne matka uvedený byt darovala svojmu otcovi späť, vrátila mu len to, čo pôvodne od neho bez poskytnutia protiplnenia získala. Je navyše dôležité uviesť, že matka vrátila byt svojmu otcovi D.. P. E. z dôvodu, že maloletá na tento byt nedobre reagovala, pretože bol pôvodne spoločnou domácnosťou matky a otca, a teda sa maloletej jeho prostredníctvom vracali negatívne spomienky na otca. Matka má za to, že prevod predmetného bytu nemá pre učenie výšky výživného v predmetnom prípade taký zásadný význam, aký sa mu snaží pripísať otec vo svojom odvolaní. Význam by mal len za predpokladu, že by vyživovacia povinnosť „v peniazoch“ bola ukladaná matke a maloletá by bola zverená do osobnej starostlivosti otcovi (čo však v predmetnom prípade nenastalo). Matka má za to, že jej osobná starostlivosť o maloletú predstavuje materiálnu hodnotu, ktorá by mala zodpovedať finančnému príspevku otca, ktorým prispieva na výživu maloletej, pričom vždy sa posudzujú schopnosti, možnosti a majetkové pomery osoby, ktorej je ukladaná vyživovacia povinnosť „v peniazoch“, čiže v tomto prípade otca. Otec v súvislosti s vyššie uvedenými skutočnosťami poukázal aj súdne rozhodnutia, a to na rozhodnutie Krajského súdu v Bratislave sp. zn. 11CoP/541/2014 a na rozhodnutie Okresného súdu Pezinok sp. zn. 12P/9/2010. Obe tieto rozhodnutia však nie sú na vec aplikovateľné. V prvom prípade (11CoP/541/2014) ide o právnu vec „o návrhu otca na zníženie výživného, na odvolanie proti rozsudku Okresného súdu Prievidza“, pričom súd prvej inštancie v celom rozsahu takýto návrh otca zamietol a odvolací súd toto rozhodnutie potvrdil. Matka zdôraznila, že citácia otca použitá v jeho odvolaní je tiež vytrhnutá z kontextu, a to z časti tohto rozhodnutia, v ktorej len odvolací súd parafrázoval, v čom spočívalo odvolanie otca v danom prípade. V žiadnom prípade tak nešlo o vlastné úvahy odvolacieho súdu, ktoré by mali právnu relevanciu pre predmetný prípad. V druhom prípade (sp.zn. 12P/9/2010) ide o právnu vec „o návrhu otca na úpravu styku s maloletou a určenie vyživovacej povinnosti otca k maloletej“, pričom darovanie nehnuteľnosti súd vyhodnotil ako zbavovanie sa majetku, len z pohľadu toho rodiča, ktorému ukladal vyživovaciu povinnosť „v peniazoch“, t.j. v prípade otca. Matka má navyše za to, že otec zrejme pri určovaní výšky výživného opomína, že výživné je určené výhradne pre maloletú a toto má byť určené v takej výške, aby bola zachovaná zásada úmernosti životnej úrovne maloletej k životnej úrovni otca. Poukázala na to, že o osobnostných kvalitách a charaktere otca svedčí aj to, že otec na jednej strane považuje výšku výživného 200,- € mesačne určenú v rozsudku okresným súdom za neprimerane vysokú, avšak na druhej strane na strane 10 odvolania navrhuje, aby súd zaviazal matku povinnosťou platiť výživné na maloletú v totožnej výške (t.j. 200,- € mesačne), a to i napriek tomu, že si je vedomý toho, že jeho príjmy sú niekoľkonásobne vyššie (1.454,-€ mesačne netto) v porovnaní s príjmami matky (688,- € mesačne netto).Otec v poslednej časti svojho odvolania (bod IV.) uvádza, že sa nestotožňuje s rozhodnutím súdu, ktorým ani jednému z účastníkov nepriznal náhradu trov konania. I v tejto časti ide o absolútne účelové tvrdenia otca a jeho hypotetické úvahy o tom „čo by bolo, keby“. Matka opakuje, že si žiadne obvinenie otca zo sexuálneho zneužívania účelovo nevymyslela, ale naopak toto bolo založené na výslovných vyjadreniach maloletej, ktorá vlastnými slovami, opakovane, v neprítomnosti matky, a pred viacerými lekármi a odborníkmi popísala svoje negatívne zážitky s otcom. Matka tak svojím konaním nezavinila trovy, ktoré by inak otcovi nevznikli. V predmetnom prípade tak nie sú splnené podmienky vymedzené v ustanovení § 54 CMP a ani v ustanovení § 55 CMP. Otcom vyčíslené trovy konania tak matka považuje za nepreukázané a nedôvodné. S ohľadom na skutočnosti uvedené v tomto vyjadrení a tiež skutočnosti uvedené v odvolaní matky zo dňa 6.6.2018 matka navrhuje, aby odvolací súd podľa § 388 CSP rozsudok Okresného súdu Bratislava II, č.k. 28P/194/2013 -1849 zo dňa 21.2.2018 v napadnutej časti zmenil nasledovne: I. Do času právoplatného rozhodnutia o návrhu o rozvod manželstva bude maloletú L. B., Z. X.X.XXXX zastupovať a spravovať jej majetok matka P. B., Z. XX.X.XXXX, K. B. A. X,XXX XX B.. II. Súd do času právoplatného rozhodnutia o návrhu o rozvod manželstva zakazuje otcovi maloletej H. B., Z. XX.X.XXXX, K. B. B. XX, XXX XX Bratislava stýkať sa s maloletou L. B., Z. X.X.XXXX.Otec maloletej H. B., Z. XX.X.XXXX, K. B. B. XX, XXX XX B. je povinný prispievať na výživu a výchovu maloletej L. B., Z. X.X.XXXXsumou 150,- € mesačne, počnúc dňom 31.10.2013 do 31.1.2014, sumou 255,- € mesačne, počnúc dňom 1.2.2014 do 31.8.2016 a sumou 320,- € mesačne, počnúc dňom 1.9.2016,a to vždy do 15. dňa toho-ktorého mesiaca vopred k rukám matky P. B., Z. XX.X.XXXX, K. B. A. X,XXX XX B.. III. Zročné výživné za obdobie od 31.10.2013 do dňa vyhlásenia rozhodnutia je otec povinný zaplatiť do 30 dní odo dňa právoplatnosti tohto rozhodnutia k rukám matky. IV. Súd návrh otca zamieta. V. Návrh kolízneho opatrovníka na vyslovenie predbežnej vykonateľnosti rozsudku sa zamieta, alternatívne, aby odvolací súd podľa § 389 CSP rozsudok Okresného súdu Bratislava II, č.k. 28P/194/2013 -1849 zo dňa 21.02.2018 zrušil a vec vrátil súdu prvej inštancie na ďalšie konanie. 21. Matka taktiež podala odvolanie proti všetkým výrokom predmetného rozsudku, s výnimkou prvého a jedenásteho výroku, a to s poukazom na ustanovenie § 365 ods. 1 písm. b) Civilného sporového poriadku (ďalej len „CSP“), podľa ktorého súd prvej inštancie nesprávnym procesným postupom znemožnil matke, aby uskutočňovala jej patriace procesné práva v takej miere, že došlo k porušeniu práva na spravodlivý proces, podľa § 365 ods. 1 písm. d) CSP, teda že konanie má inú vadu, ktorá mohla mať za následok nesprávne rozhodnutie vo veci, podľa § 365 ods. 1 písm. e) CSP, súd prvej inštancie nevykonal matkou navrhnuté dôkazy, potrebné na zistenie rozhodujúcich skutočností, podľa § 365 ods. 1 písm. f) CSP, t.j. súd prvej inštancie dospel na základe vykonaných dôkazov k nesprávnym skutkovým zisteniam, podľa § 365 ods. 1 písm. h) CSP, rozhodnutie súdu prvej inštancie vychádza z nesprávneho právneho posúdenia veci, a podľa § 62 Civilného mimosporového poriadku (ďalej len „CMP“), t.j., že súd prvej inštancie nesprávne alebo neúplne zistil skutočný stav veci. Matka prípustnosť odvolania s výnimkou odvolania v časti proti desiatemu výroku rozsudku (ktorý má povahu uznesenia) odvodzuje od ustanovenia § 355 ods. 1 CSP, podľa ktorého je odvolanie prípustné proti každému rozsudku súdu prvej inštancie bez ohľadu na to, čo bolo predmetom konania, kto boli strany sporu (resp. účastníci konania) a ako súd vo veci rozhodol, ibaže by to zákon výslovne vylučoval (§ 356 CSP).Keďže sa desiaty výrok rozsudku v zmysle § 233 CSP pre účely odvolania považuje za uznesenie, matka prípustnosť odvolania v časti proti desiatemu výroku odvodzuje od ustanovenia § 357 písm. i) CSP, podľa ktorého je odvolanie prípustné proti uzneseniu súdu prvej inštancie o návrhu na predbežnú vykonateľnosť rozsudku. Matka považuje rozsudok súdu prvej inštancie v napadnutej časti za nesprávny, najmä z toho dôvodu, že okresný súd nesprávne zistil skutočný stav veci, na základe vykonaných dôkazov dospel k nesprávnym skutkovým zisteniam, vec nesprávne právne posúdil a na zistenie rozhodujúcich skutočností nevykonal potrebné matkou navrhnuté dôkazy. Okrem toho okresný súd porušil právo matky na spravodlivý proces a tiež neprihliadol na najlepší záujem maloletej. Matka má taktiež za to, že (v súvislosti s výpočtom zročného výživného) má konanie inú vadu, ktorej následkom bolo nesprávne rozhodnutie vo veci. Matka uviedla, že súd prvej inštancie poukazujúc na citované zákonné ustanovenia a vykonané dokazovanie v rozsudku skonštatoval, že má vážne pochybnosti o vhodnosti výchovného prostredia pre maloletú u matky do budúcnosti, pričom tento záver odôvodnil tým, že podľa jeho názoru sa v konaní z dôvodu zastavenia trestného stíhania pre zločin sexuálneho zneužívania, nepreukázalo obvinenie otca zo sexuálneho zneužívania maloletej a ďalej tým, že motívom účelového správania sa matky v konaní bolo znemožniť otcovi akýkoľvek kontakt s maloletou. Matka má za to, že takéto závery okresného súdu však nemajú oporu vo vykonanom dokazovaní, čím je naplnený odvolací dôvod podľa § 365 ods. 1 písm. f) CSP a tiež podľa § 62 CMP. Vyššie uvedený záver okresného súdu priamo vyvracia časová následnosť jednotlivých krokov matky, ktoré predchádzali podaniu trestného oznámenia na otca pre podozrenie zo spáchania zločinu sexuálneho zneužívania maloletej a návrhu na vydanie neodkladného opatrenia (o zákaz styku) zo strany matky, obe podania boli matkou podané až dňa 31.10.2013). Na základe všetkých zistení (gynekológa, lekárky, psychológa) matka dňa 31.10.2013 navštívila Úrad práce, sociálnych vecí a rodiny Bratislava, Odbor sociálnych vecí a rodiny, Oddelenie sociálnoprávnej ochrany detí a sociálnej kurately Bratislava I - V, kde jej zamestnanci odporučili, aby podala trestné oznámenie a tiež aj návrh na vydanie neodkladného opatrenia o zverení maloletej do matkinej starostlivosti a zákaz styku otcovi s maloletou; zamestnanci súčasne matke odporučili, aby o tejto veci písomnou formou informovala aj riaditeľku materskej škôlky. Matka sa týmito odporúčaniami zamestnancov SPODaSK ÚPSVaR v celom rozsahu riadila, a preto dňa 31.10.2013 podala jednak trestné oznámenie a taktiež aj návrh na vydanie neodkladného opatrenia. Okrem toho v čase podania uvedeného trestného oznámenia a návrhu na vydanie neodkladného opatrenia ešte nebol zo strany otca podaný ani návrh na rozvod, ktorý otec podal osobne do podateľne okresného súdu až dňa 13.11.2013, a teda matka o rozvode nemala v tom čase vedomosť. Navyše závery okresného súdu v tejto časti vyvracia aj to, že pred tým, ako sa maloletá matke zdôverila so svojimi zážitkami s otcom, matka nijako nebránila otcovi v styku s maloletou, o čom svedčí početnosť takýchto stretnutí (čo otec v konaní ani nerozporoval). S ohľadom na vyššie uvedené skutočnosti, ako aj na vykonané dokazovanie je preto zrejmé, že matka sa v konaní nesprávala účelovo a nebola motivovaná „pomstou“ voči otcovi s cieľom zabrániť mu v styku s maloletou; naopak počas celého konania jej jediným motívom bola ochrana maloletej. Matka taktiež za nesprávne považuje odvodzovanie, že sa v konaní nepreukázali obvinenia otca zo sexuálneho zneužívania maloletej len od toho, že trestné stíhanie pre zločin sexuálneho zneužívania bolo zastavené. V kontexte vykonaného dokazovania (napr. skutočností plynúcich z odborných vyjadrení PhDr. Evy Smíkovej, zo znaleckého posudku PhDr. Igora Obucha, resp. lekárskej správy Mgr. Petry Belešovej z psychologického vyšetrenia maloletej a pod.) sa matke takýto postup okresného súdu javí ako alibistický, pretože rozhodnutie o zastavení trestného stíhania je len jedným z dôkazných prostriedkov (listina), na ktorý by mal okresný súd v tomto konaní prihliadať, ale neprejudikuje vec samotnú. V zmysle § 193 CSP je totiž okresný súd viazaný len rozhodnutiami príslušných orgánov o tom, že bol spáchaný trestný čin, pričom výkladom tohto ustanovenia je možné dospieť k záveru, že okresný súd je viazaný len výrokom o vine. V predmetnom prípade však výrok uznesenia o zastavení trestného stíhania nemá charakter výroku o vine, a teda okresný súd ním nie je automaticky viazaný. Otázku hodnovernosti a relevantnosti obvinenia otca zo sexuálneho zneužívania maloletej ako dôvodu pre zákaz styku otca s maloletou tak okresný súd mal riešiť vo forme prejudiciálneho posúdenia; na tom pritom nič nemení ani tá skutočnosť, že ide o prejudiciálnu otázku už „vyriešenú“ (existujú rozhodnutia o zastavení trestného stíhania). Okresný súd bol oprávnený vec posúdiť samostatne, a to aj inak ako vyšetrovateľ, a následne sa s tým vysporiadať v odôvodnení svojho rozhodnutia. S ohľadom na uvedené skutočnosti tak okresný súd bol povinný k rozhodnutiam o zastavení trestného stíhania pristupovať tak, ako k iným dôkazom a hodnotiť ich podľa svojej úvahy jednotlivo a aj vo vzájomnej súvislosti s ostatnými v konaní vykonanými dôkazmi, pričom bol povinný starostlivo prihliadať na všetko, čo počas konania vyšlo najavo. Matka má za to, že okresný súd tak nepostupoval, a preto konal v rozpore s ustanoveniami § 191 ods. 1, § 193 a § 194 CSP a tieto ustanovenia na vec nesprávne aplikoval, čím je naplnený odvolací dôvod podľa § 365 ods. 1 písm. h) CSP, ktorý nepochybne zahŕňa aj nesprávne subsumovanie skutkového stavu pod normu procesného práva. Vyššie uvedený záver je podporený aj ustálenou rozhodovacou praxou všeobecných súdov, a to napr. rozhodnutím zverejneným v zbierke rozhodnutí pod č. R 58/1966 podľa ktorého:„ V občianskom súdnom konaní nie je súd viazaný oslobodzujúcim rozsudkom vydaným v trestnom konaní.“ alebo aj pod č. R 22/1979, v zmysle ktorého „súd v občianskom súdnom konaní nie je viazaný oslobodzujúcim rozsudkom, teda rozhodnutím o tom, že napríklad trestný čin nebol spáchaný.“ Matka má za to, že vo veci, ktorá je predmetom tohto konania bol okresný súd povinný prihliadať vždy a za každých okolností len na najlepší záujem maloletej a na to, aby bol zabezpečený jej zdravý vývoj vo všetkých aspektoch jej života, to pritom nie je možné docieliť, ak čo i len existuje minimálne riziko a hrozba, že by sa mohlo opakovať to, čo sama maloletá opakovane uvádzala, že mala zažiť s otcom. Matka zdôraznila, že nejde pritom o žiadne subjektívne tvrdenia matky, naopak (ako už bolo vyššie uvedené) maloletá opakovane a pred viacerými osobami nezávisle popísala, čo s otcom mala zažiť, a na to mal okresný súd prihliadnuť. Aj v tomto prípade (bod 15. a 16.) je preto naplnený odvolací dôvod podľa § 365 ods. 1 písm. f) CSP, podľa § 62 CMP a tiež podľa § 365 ods. 1 písm. h) CSP (okresný súd nesprávne interpretoval ustanovenia čl. 5, § 25 ods. 3 zákona o rodine, čl. 3 Dohovoru o právach dieťaťa, resp. tieto aj na tú časť správne zisteného skutočného stavu veci (časť správnych skutkových zistení) nesprávne aplikoval. V rámci svojho odvolania matka uviedla, že nesprávnosť rozsudku je ďalej možné vidieť aj v tom, že okresný súd vôbec neprihliadol k tomu, že kolízny opatrovník maloletej nepodal voči predmetným rozhodnutiam o zastavení trestného stíhania sťažnosti, hoci tak ako osoba, ktorá mala hájiť najlepšie záujmy maloletej, nepochybne urobiť mal. To platí o to viac, že práve kolízny opatrovník bol jedinou oprávnenou osobou k podaniu takéhoto opravného prostriedku, pričom matka takto legitimovaná nebola. Takýto postup kolízneho opatrovníka preto u matky oprávnene vzbudzuje podozrenie, či skutočne chránil práva maloletej a jej najlepší záujem, pretože bez ohľadu na to, ako by nadriadený orgán o sťažnostiach rozhodol, nepodaním sťažností nedal ani len možnosť, aby rozhodnutia vyšetrovateľov boli druhoinštančne preskúmané. Toto podozrenie matky potvrdzuje aj vykonané dokazovanie okresného súdu, z ktorého plynie, že kolízny opatrovník maloletej PhDr. Valigurský sa v súvislosti s podaním (nepodaním) sťažnosti vyjadril tak, že nepôjde proti vyšetrovateľovi (bod 33. rozsudku). Matka má za to, že takýmto postupom kolízny opatrovník hrubo porušil práva maloletej a konal v rozpore s jej najlepším záujmom a keďže okresný súd k týmto zásadným skutočnostiam neprihliadol, konal nesprávne. Významnosť tejto nesprávnosti sa pritom zvýšila aj v tom, že okresný súd sa s týmito skutočnosťami (hoci na ne matka v konaní opakovane upozorňovala) v rozsudku vôbec nevysporiadal a tieto všetky zostali prakticky bez povšimnutia. V tejto časti je preto naplnený aj ďalší odvolací dôvod, a to podľa § 365 ods. 1 písm. b) CSP, keďže rozsudok je v tejto časti nepreskúmateľný a náležite neodôvodnený, čím došlo k porušeniu práva matky na spravodlivý proces. Matka má taktiež za to, že okresný súd ďalej postupoval neprávne aj vtom, že vôbec neprihliadol k dôvodom, pre ktoré bolo trestné stíhanie pre zločin sexuálneho zneužívania zastavené. Okresný súd ďalej nesprávne považoval za nepresvedčivé aj samotné tvrdenia maloletej v období, kedy malo dôjsť k sexuálnemu zneužívaniu, pričom pri odôvodnení tohto záveru okresný súd poukázal len na vyslovený (pozn. podľa matky všeobecný) názor, že „dieťa vo veku 3 rokov je veľmi nespoľahlivý svedok udalostí, ktorý má väčšinou tendenciu kopírovať správanie preferenčného rodiča a vyjadrovať sa v súlade s jeho predstavami, resp. nevie vyhodnotiť realitu vzhľadom na jeho detské vnímanie.“. Okresný súd okrem tohto jediného dôvodu v rozsudku neuviedol žiadne ďalšie argumenty, ktoré by podporili takýto záver o nepresvedčivosti tvrdení maloletej. I v tomto prípade je preto rozsudok podľa matky v tejto časti nepreskúmateľný, čím je naplnený odvolací dôvod podľa § 365 ods. 1 písm. b) CSP. Okresný súd preto mal v danom prípade prihliadať ku konkrétnym okolnostiam prípadu maloletej, ktoré zvyšujú pravdepodobnosť toho, že maloletá skutočne s otcom prežila to, čo opakovane výslovne popísala; keďže tak neurobil, postupoval nesprávne, v dôsledku čoho vydal aj nesprávny rozsudok. Matka zdôraznila, že PhDr. Igor Obuch pritom vo svojom znaleckom posudku č. 34/2013 výslovne uviedol aj to, že „ak by si maloletá daný príbeh len vymyslela napr. pod vplyvom matky, je vysoko pravdepodobné, že práve v prítomnosti matky by sa ho snažila prezentovať tak, ako si ho vymyslela, resp. ako jej ho matka „podsunula“. Maloletá to ale neurobila. Preto sa znalcovi zdá pravdepodobné, že ho aj zažila. ...“. V stručnosti je preto možné zhrnúť, že aj menovaný znalec vo svojom znaleckom posudku potvrdil, že všetky vyššie uvedené okolnosti zvyšujú pravdepodobnosť pravdivosti jednotlivých tvrdení maloletej, a že jej vyjadrenia a prejavy nie sú výsledkom konfabulácie. Navyše v tejto súvislosti bol aj na matku vypracovaný znalecky posudok PhDr. Ľubice Bradáčovej, znalkyne z odboru: Psychológia, odvetvie: Klinická psychológia dospelých a psychológia sexuality, v ktorom znalkyňa komplexne psychologicky vyšetrila matku a vyjadrila sa aj k osobnostnému profilu matky a k črtám jej osobnosti, najmä vzhľadom na jej vierohodnosť a sklony ku konfabulácii. Vo vzťahu k okolnostiam sexuálneho zneužívania maloletej, ktoré sú dôvodom pre zamedzenie styku otca s maloletou, je zásadné, že menovaná znalkyňa výslovne uviedla, že matka nemá tendenciu ku konfabuláciám, prípadne k nadmernej fantázii v zmysle patológie, ďalej, že pravdepodobnosť, že by matka ovplyvňovala maloletú v zmysle učenia a nácviku, čo má maloletá hovoriť, je nízka, a že matka zámerne a vedome nezaťažuje a nezahmlieva ňou prežité udalosti. Okresný súd však ani k jednej z uvedených okolností žiadnym spôsobom neprihliadol, čím je opätovne naplnený odvolací dôvod podľa § 365 ods. 1 písm. f) CSP a tiež podľa § 62 CMP. Matka poukázala na to, že pre okresný súd bolo ďalej zarážajúce (bod 154. rozsudku), že maloletá aj po uplynutí takmer 5-tich rokov od uvedených udalostí, neustále pociťuje traumatizáciu, pričom podľa vyjadrení odborníkov, ak by aj bolo pravdou, že došlo k sexuálnemu zneužitiu maloletej, pri správnej liečbe a terapii by už maloletá v súčasnej dobe nemala mať žiadne následky. Matka má za to, že okresný súd v tomto smere zrejme opomenul, že maloletá bola primárne traumatizovaná zážitkami, ktoré sama popísala, že mala zažiť s otcom, pričom následne bola traumatizovaná aj sekundárne, a to v dôsledku neustále opakujúcich sa vyšetrení, pri ktorých sa jej pripomínali prežité minulé zážitky; navyše maloletú sekundárne traumatizoval aj dlhotrvajúci spor medzi matkou a otcom. Pri zohľadnení týchto okolností (okresný súd na ne zrejme neprihliadol) nie je až tak zarážajúce, že maloletá aj v súčasnosti pociťuje traumatizáciu, čo má priamy dôsledok aj na jej zdravotný stav ako taký, ktorý sa matka snaží riešiť najmä kľudovým režimom maloletej, keďže maloletú v súčasnosti v dôsledku zážitkov z minulosti, stresuje hoci aj návšteva očného lekára alebo zubára. Matka k odôvodneniu rozsudku súdu prvej inštancie uviedla, že spočiatku neodmietala znalecké vyšetrovanie maloletej, naopak toto sama ako v civilnom, tak i v trestnom konaní neúspešne iniciovala. Zmena v postoji matky k ďalšiemu znaleckému vyšetrovaniu maloletej nastala až v období, keď sa maloletej zhoršil zdravotný stav, v dôsledku čoho bola dňa 21.9.2014 hospitalizovaná na Klinike detskej psychiatrie DFNsP Bratislava. Uvedenú skutočnosť, že maloletá nie je schopná ďalšieho výsluchu a vyšetrovania výslovne skonštatoval aj prednosta Kliniky detskej psychiatrie DFNsP Bratislava Doc. MUDr. Igor Škodáček, CSc., ktorý v emailovej správe adresovanej matke dňa 16.2.2015 uviedol, aby matka nedovolila vypočúvanie maloletej, pretože už ide o CAN syndróm minimálne na psychickej úrovni. V tejto súvislosti sa vyjadrila aj svedkyňa MUDr. Anna Kováčová, a to na pojednávaní dňa 10.4.2015, pričom svoje stanovisko zhrnula aj v správe zo dňa 30.4.2015. I napriek v bode 22. a 23. uvedeným skutočnostiam, záver súdu prvej inštancie, že v dôsledku správania matky došlo k neúmernému predlžovaniu konania, nemá oporu vo vykonanom dokazovaní, čím je opätovne naplnený odvolací dôvod podľa § 365 ods. 1 písm. f) CSP a tiež podľa § 62 CMP. Matka ďalej uviedla, že súd prvej inštancie v bode 156. rozsudku poukázal na neúmerne častú návštevu informačného centra zo strany matky, resp. jej splnomocnenca, čím malo dochádzať k neustálemu sťažovaniu práce so spisom. Toto tvrdenie bolo pre matku neakceptovateľné, keďže išlo výlučne o využitie jej práva ako účastníčky konania, kedykoľvek nahliadnuť do súdneho spisu, pokiaľ to považuje za potrebné, pričom bolo vecou okresného súdu organizovať takéto termíny návštev informačného centra tak, aby bolo dodržané jednak právo matky nahliadnuť do súdneho spisu a súčasne aj, aby mal okresný súd dostatočný priestor na prácu so spisom. Pokiaľ to okresný súd, resp. súdny pracovníci nevedeli zabezpečiť, nemôže to byť dávané na zodpovednosť matke. Záver okresného súdu v bode 156. rozsudku preto matka považuje na nesprávny. Matka opakovane uviedla, že jej motívom nie je a ani nebola pomsta voči otcovi, naopak počas celého konania sa snažila chrániť maloletú, ktorá sama popísala svoje negatívne zážitky s otcom, ktorým matka v celom rozsahu uverila. Matka sa nikdy neradila cez internetové portály ako dosiahnuť znemožnenie styku s otcom. Matka zdôraznila, že úlohou okresného súdu aj úradov práce, sociálnych vecí a rodiny je predovšetkým ochrana maloletej. Maloletá má zvrchované postavenie, kedy jej najlepší záujem na ochrane jej zdravia musí prevážiť nad záujmami otca stretávať sa s maloletou. Matka má za to, že súd prvej inštancie ďalej na základe vykonaných dôkazov, dospel k nesprávnym skutkovým zisteniam (nesprávne zistil skutočný stav veci) aj v bode 165. rozsudku, keďže uviedol, že nezistil žiaden relevantný dôvod na to, aby bol styk otca s maloletou zakázaný. Podľa okresného súdu otec svoje rodičovské zručnosti preukázal v období, keď s matkou žil v jednej domácnosti, pričom samotná matka (okrem obvinení zo sexuálneho zneužitia) žiadne výhrady k starostlivosti otca o maloletú neuviedla. Uvedené závery okresného súdu nemajú oporu vo vykonanom dokazovaní. Matka má za to, že súd prvej inštancie pri posudzovaní návrhu matky na zákaz styku neprihliadol ku žiadnej skutočnosti, tvrdených matkou ( a podľa matky aj objektívne zistených v rámci konania), čím je opätovne naplnený odvolací dôvod podľa § 365 ods. 1 písm. f) CSP a tiež podľa § 62 CMP. Keďže okresný súd v tejto časti dospel k rozhodnutiu beztoho, aby sa vo svojom rozhodnutí vysporiadal aj s vyššie uvedenými skutočnosťami tvoriacimi základ pre rozhodnutie, je naplnený aj ďalší odvolací dôvod, a to podľa § 365 ods. 1 písm. b) CSP, keďže rozsudok je v tejto časti nepreskúmateľný a náležite neodôvodnený, čím došlo k porušeniu práva matky na spravodlivý proces. Matka zopakovala, že si je vedomá toho, že inštitút zákazu styku rodiča s maloletým dieťaťom je vo svojej podstate výnimočný, avšak okresný súd by ho mal aplikovať vždy, keď zistí, že pôsobenie jedného rodiča spôsobuje maloletému dieťaťu závažnú a neodstrániteľnú ujmu, a preto nie je v jeho záujme sa s takým rodičom stýkať. Vzhľadom na vyššie uvedené závažné skutočnosti je zrejmé, že i len teoretický náznak umožnenia styku maloletej s otcom predstavuje pre maloletú psychickú záťaž, ktorá sa prejavuje nie len akútnym stresom, ale aj telesne, čiže ohrozuje celkové zdravie maloletej, a preto nie je v jej najlepšom záujme, aby sa takýto styk s otcom realizoval. I napriek tomu však okresný súd vydal rozsudok, v ktorom umožnil otcovi v styku s maloletou (asistovaný a následne bez takejto asistencie), čo matka považuje za nesprávne a v rozpore s najlepším záujmom maloletej. Matka má za to, že súd prvej inštancie tým, že na pojednávaní dňa 21.2.2018 nepripustil ďalšie návrhy na doplnenie dokazovania o výsluch MUDr. Ivety Herbánskej, lekárky Expektačnej časti OUP, DFNsP Bratislava a MUDr. Eleny Činčurovej, detskej psychiatričky DFNsP Bratislava, ktoré matka navrhovala vypočuť k aktuálnemu zdravotnému stavu maloletej, k príčinám jej kolapsu dňa 28.5.2017 a tiež k jej prejavom počas tohto kolapsu, nevykonal všetky navrhnuté dôkazy, potrebné na zistenie rozhodujúcich skutočností, čím je naplnený aj odvolací dôvod podľa § 365 ods. 1 písm. e) CSP. Matka súčasne v rámci svojho podaného odvolania uviedla, že súd prvej inštancie nesprávne postupoval aj pri určení výšky výživného, pretože nevychádzal z potrieb maloletej, ani z možností, schopností a majetkových pomerov oboch rodičov, v dôsledku čoho nesprávne interpretovala aplikoval ustanovenia § 62 ods. 2 a $ 75 zákona o rodine, čím je naplnený odvolací dôvod podľa § 365 ods. 1 písm. h) CSP. Matka v rámci svojho odvolania poukázala najmä na rozhodnutie Krajského súdu v Banskej Bystrici, sp.zn. 14Co/123/2008, podľa ktorého je povinnosťou oboch rodičov prispievať na výchovu a výživu detí podľa svojich schopností, možností a majetkových pomerov, pričom sa prihliada aj na to, ktorý z rodičov a v akej miere sa o dieťa osobne stará. Vychádza sa pritom zo skutočnosti, že práca a osobná starostlivosť, ktorú jeden z rodičov vynakladá na deti, tvorí materiálne hodnoty zodpovedajúce príspevku druhého rodiča, ktorý ich poskytuje v peniazoch a uspokojovanie potrieb detí touto formou vyvažuje platby druhého rodiča. Pri určení výživného pritom okrem schopností a možností povinného rodiča by súd mal brať zreteľ aj na odôvodnené potreby maloletých detí. Okresný súd v bode 162. rozsudku uviedol, že neakceptoval všetky výdavky uplatnené matkou, a to napr. mesačné výdavky v sume 88,- € na oblečenie, 15,- € na drogériu, 19,-€ na lekársku starostlivosť, 97,- € za byt, 15,- € za školské potreby a pod., pretože tieto považoval za nepreukázané a ich výšku za nadhodnotenú. V tejto súvislosti však okresný súd porušil zásadu rovnosti strán (účastníkov konania), pretože za nepreukázané a nadhodnotené považoval výlučne niektoré z výdavkov matky a rovnakým spôsobom nepristupoval aj k výdavkom otca, hoci sa týkali rovnakých položiek. Vyššie špecifikované výdavky matky pritom boli niekoľkonásobne nižšie ako výdavky otca za totožné položky. Matka taktiež zdôraznila, že súd prvej inštancie nesprávne postupoval aj pri výpočte zročného výživného v bode 163. rozsudku, kedy pri výpočte počtu mesiacov v období od 31.10.2013 do 31.8.2016 nesprávne uviedol, že ide o 33 mesiacov, pretože správne má ísť o 34 mesiacov. V uvedenom období od 31.10.2013 do 31.8.2016 pri výške výživného v sume 140,- € mesačne vzniklo zročné výživné v sume 1.700,- €(nie 1.650,- € ako nesprávne uviedol okresný súd), pričom táto suma je vypočítaná ako súčin 34 mesiacov a sumy 50,- € (ako rozdielu medzi sumami 140,- € a 90,-€). Túto vadu matka považuje za tzv. inú vadu, ktorá mala za následok nesprávne rozhodnutie vo veci, čím je naplnený odvolací dôvod podľa § 365 ods. 1 písm. d) CSP. Matka má za to, že v predmetnom prípade neboli splnené predpoklady uvedené v § 233 CSP potrebné k tomu, aby súd vyhovel návrhu kolíznej opatrovníčky maloletej na vyslovenie predbežnej vykonateľnosti rozsudku. V zmysle tohto ustanovenia platí, že aktívne legitimovanou osobou na podanie takéhoto návrhu je strana(účastník konania), ktorej by inak hrozilo nebezpečenstvo ťažko nahraditeľnej alebo značnej škody alebo inej ujmy, avšak maloletej v predmetnom prípade nehrozí a ani nehrozil ani jeden z uvedených následkov. Naopak matka má za to, že takýmto postupom kolízna opatrovníčka náležite nehájila práva maloletej a konala v rozpore s jej najlepším záujmom. Navyše matka uvedený návrh kolíznej opatrovníčky považuje za neodôvodnený, pretože kolízna opatrovníčka v konaní neuniesla dôkazné bremeno a ohľadom tejto skutočnosti nepreukázala nebezpečenstvo ťažko nahraditeľnej ujmy alebo značnej ujmy na strane maloletej. S ohľadom na uvedené matka navrhla, aby odvolací súd podľa § 388 CSP rozsudok Okresného súdu Bratislava II, č. k. 28P/194/2013 -1849 zo dňa 21.2.2018 v napadnutej časti zmenil nasledovne: I. Do času právoplatného rozhodnutia o návrhu o rozvod manželstva bude maloletú L. B., Z. X.X.XXXX zastupovať a spravovať jej majetok matka P. B., Z. XX.X,XXXX, K. B. A. X,XXX XX B.. II. Súd do času právoplatného rozhodnutia o návrhu o rozvod manželstva zakazuje otcovi maloletej H. B., Z. XX.X.XXXX, K. B.: B.J. XX, XXX XX B. stýkať sa s maloletou L. B., Z. X.X.XXX0. III. Otec maloletej H. B., Z. XX.X.XXXX, K. B.: B.J. XX, XXX XX B. je povinný prispievať na výživu a výchovu maloletej L. B., Z. X.X.XXXXsumou 150,- € mesačne, počnúc dňom 31.10.2013 do 31.1.2014, sumou 255,- € mesačne, počnúc dňom 1.2.2014 do 31.8.2016 a sumou 320,- € mesačne, počnúc dňom 1.9.2016,a to vždy do 15. dňa toho-ktorého mesiaca vopred k rukám matky P. B., Z. XX.X.XXXX, K. B. A. X,XXX XX B.. IV. Zročné výživné za obdobie od 31.10.2013 do dňa vyhlásenia tohto rozhodnutia je otec povinný zaplatiť do 30 dní odo dňa právoplatnosti tohto rozhodnutia k rukám matky. V. Súd návrh otca zamieta. VI. Návrh kolízneho opatrovníka na vyslovenie predbežnej vykonateľnosti rozsudku sa zamieta, alternatívne aby odvolací súd podľa § 389 CSP rozsudok Okresného súdu Bratislava II, č. k. 28P/194/2013 -1849 zo dňa 21.2.2018 zrušil a vec vrátil súdu prvej inštancie na ďalšie konanie. 22. Občianske združenie DOMOV - DÚHA podalo taktiež odvolanie proti výroku rozsudku Okresného súdu Bratislava II č. k. 28P/194/2013-1849 zo dňa 21.2.2018, ktorým bol styk otca s maloletou dcérou upravený tak, že po dobu prvých piatich mesiacov bude realizovaný formou asistovaných stretnutí za prítomnosti odborného pracovníka príslušného zariadenia v Krízovom stredisku Dúha, Stavbárska 6, Bratislava, v rozsahu 1 x do týždňa v trvaní 90 minút, pričom presný čas a miesto si určí príslušné stredisko, s povinnosťou matky zabezpečiť účasť maloletého dieťaťa na stretnutiach v čase a mieste, ktoré určí Krízové stredisko Dúha, a to s poukazom na to, že predpokladom toho, aby orgán sociálno- právnej ochrany navrhol súdu právnickú osobu - navyše neštátne zariadenie ako subjekt, ktorý má spolupôsobiť pri realizácii výchovného opatrenia, je predchádzajúci súhlas takejto právnickej osoby so spolupôsobením pri takomto výchovnom opatrení s orgánom sociálno-právnej ochrany. V predmetnej veci sa Úrad práce, sociálnych vecí a rodiny Bratislava obrátil na predmetné občianske združenie s požiadavkou o realizáciu asistovaných stretnutí rodičov a dieťaťa v ich zariadení, pričom takúto spoluprácu boli nútení z objektívnych dôvodov odmietnuť, nakoľko v súčasnom období sú kapacitne maximálne vyťažení a nemajú dostatočný časový priestor ani ďalšieho odborného pracovníka na to, aby mohli byť asistované stretnutia rodičov s dieťaťom realizované v ich zariadení za prítomnosti kvalifikovanej osoby v rozsahu určenom napadnutým rozhodnutím súdu. Napriek týmto skutočnostiam súd prvej inštancie ako miesto asistovaných stretnutí určil ich zariadenie spolu s povinnosťou prítomnosti ich odborného pracovníka v stanovenom rozsahu. Vzhľadom na vyššie uvedené skutočnosti ako aj na to, že k realizácii asistovaných stretnutí boli zaviazaní bez ich súhlasu, navrhujú odvolaciemu súdu, aby rozsudok v napadnutej časti zrušil v plnom rozsahu a spolupôsobením pri realizácii výchovného opatrenia poveril iný subjekt. 23. Okresná prokuratúra sa vyjadrila k odvolaniam rodičov a v rámci svojho vyjadrenia uviedla, že súd prvej inštancie v odôvodnení svojho rozhodnutia jasne zdôvodnil, z ktorých skutočností vychádzal a na základe akých dôkazov rozhodol v najlepšom záujme maloletej, či už v otázke zverenia, frekvencie styku s otcom, alebo výšky výživného, ktorým je otec povinný prispievať maloletej na výživu. Odvolanie matky je iba vyvrcholením jej snahy o bránenie styku otca s maloletou. Majú za to, že súd prvej inštancie sa precízne zaoberal každou skutočnosťou a každou oprávnenou námietkou, ktorá bola v priebehu konania vznesená, o čom svedčí aj kvantita spisového materiálu. Vyššie uvedené potvrdzuje aj fakt, že odvolanie matky smeruje aj proti predbežnej vykonateľnosti rozhodnutia. Pokiaľ ide o odvolanie otca, ktorý sa domáha zverenia maloletej do jeho starostlivosti, príp. ak bude maloletá ponechaná v starostlivosti matke, zníženia sumy výživného, okresná prokuratúra uviedla, že súd prvej inštancie prihliadol na najlepší záujem maloletej, jej citové väzby k matke, na oprávnené potreby maloletej, schopnosti, možnosti a majetkové pomery obidvoch rodičov. V súčasnosti považujú za najdôležitejšie, aby konečne došlo po rokoch k reálnemu stretávaniu otca s maloletou, aby mali šancu začať si budovať vzťah otca a dcéry, ktorý bol nenapraviteľne narušený. Vyjadrili presvedčenie, že maloletá k svojmu riadnemu vývinu potrebuje starostlivosť oboch rodičov a napadnutý rozsudok odzrkadľuje najlepší záujem maloletej L.. Výška výživného určená súdom aj forma a intenzita styku s maloletou je podľa ich názoru v napadnutom rozsudku dostatočne odôvodnená. Pokiaľ ide o miesto stretávania sa otca s maloletou vyjadrili sa tak, že pokiaľ Krízové stredisko Dúha nie je schopné poskytnúť svoje priestory a sociálne služby na asistovaný styk s maloletou, prikláňajú sa k otcom navrhovanému riešeniu, že počas prvých piatich mesiacov bude prebiehať styk s maloletou za asistencie odborného pracovníka zariadenia, ktoré určí príslušný Úrad práce, sociálnych vecí a rodiny. S rozsudkom súdu prvej inštancie sa stotožňujú a majú za to, že rodičia maloletej L. B. v odvolaniach neuviedli žiadne skutočnosti, ktoré by boli spôsobilé zvrátiť rozhodnutie súdu prvej inštancie. Navrhujú, aby odvolací súd napadnutý rozsudok podľa § 387 ods. 1 Civilného sporového poriadku v spojení s § 2 ods. 1 Civilného mimosporového poriadku, ako vecne správny potvrdil a aby vo výroku V. zmenil miesto stretávania sa otca s maloletou. 24. Kolízny opatrovník sa taktiež vyjadril k odvolaniam rodičov a uviedol, že v časti rozsudku týkajúceho sa zverenia maloletej podal odvolanie otec. Otec s maloletou nemal kontakt od konca roka 2013, čo je dnes už cca 4 a pol roka. Maloletá mala v danom čase viac ako 3 roky a teraz má 8 rokov. Je otázne, ako si maloletá spomína na osobu otca (a či vôbec), a preto náhla zmena zverenia, by nebola v jej záujme, keďže sa nevie predpokladať, ako by vôbec po takej dobe na osobu otca reagovala. Sám otec uznal, že si niečo také nevie predstaviť. Napriek tomu otec popiera, že by sa matka vedela plnohodnotne o maloletú postarať. Matka sa v rámci celého konania opiera o to, že chce chrániť maloletú L.. Napriek tomu, mnohé kroky matky nepotvrdzujú jej rétoriku. Matka koná tak, že vznikajú pochybnosti, či jej konanie je naozaj v záujme dieťaťa. Pochybnosti v celej veci potvrdzuje aj fakt, že matka napriek tomu, že deklarovala silnú traumatizáciu dieťaťa, nezabezpečila dieťaťu riadnu terapeutickú starostlivosť. V rámci šetrenia celej veci kolízny opatrovník konštatoval, že otec sa zúčastnil každého znaleckého dokazovania a riadne spolupracoval s príslušnými orgánmi, matka napriek tomu, že ona bola oznamovateľkou trestného činu, nespolupracovala s políciou počas celého vyšetrovania, ale len na začiatku. Preto, ak matka tvrdí, že udalosti sa stali tak, ako ich popisovala maloletá (toho času trojročná) L., je to práve matka, ktorá bránila prešetreniu celej veci tým, že s orgánmi nespolupracovala. Rovnako tak matka nespolupracovala so súdom, či už v konaní o ÚPP do rozvodu alebo v konaní o rozvod, kde sa tiež nedostavila na znalecké dokazovanie a takisto nezabezpečila ani účasť svojej dcéry. Matka nedala priestor L., aby slobodne vyjadrila svoj názor, či už pred súdom alebo pred kolíznym opatrovníkom. Dieťa má v zmysle čl. 12 Dohovoru o právach dieťaťa, právo byť vypočuté vo veciach, ktoré sa ho týkajú a matka L. v jej práve bránila. Z daného dôvodu súd ani kolízny opatrovník nemajú možnosť poznať jej názor a priania. Vzhľadom na vyššie uvedené, s ohľadom na aktuálnu situáciu je najvhodnejšou formou zverenia, zverenie maloletej matke, aspoň do času, kým L. nenadviaže kontakt s otcom. Ak L. nadviaže s otcom kontakt, vytvorí sa tu priestor pre otvorenie otázky zmeny zverenia, nakoľko u matky sú viaceré pochybnosti o jej rodičovských zručnostiach a o jej záujme naozaj konať pre blaho svojej dcéry. Kolízny opatrovník sa priklonil tiež k názoru súdu prvej inštancie, ktorý bol podrobne rozpísaný v odôvodnení rozsudku. Čo sa týka úpravy výživného, kolízny opatrovník uviedol, že sa stotožňuje s rozhodnutím súdu, danú výšku považuje za primeranú, s ohľadom na náklady maloletej, vek a príjem rodičov v daných časových úsekoch. Čo sa týka styku, stále platí situácia, ktorú kolízny opatrovník oznamoval súdu písomne dňa 29.05.2018, že KS Dúha im uviedlo, že v rámci styku už nemôže a nebude poskytovať súčinnosť, a preto uviedli, že namiesto tohto subjektu navrhujú akreditovaný subjekt Orchidea, n. o., R. Jašíka 8, Partizánske, ktorý bude takéto opatrenie pre klientov poskytovať už v najbližších týždňoch, a preto by bolo možné rodinu maloletej L. B. zaradiť do programu, aby sa mohol styk vykonávať tak, ako to ukladá rozhodnutie súdu. 25. Matka sa vyjadrila k vyjadreniu kolízneho opatrovníka a uviedla, že kolízny opatrovník vo svojom vyjadrení zo dňa 21.6.2018 uvádza, že pokiaľ ide o styk stále platí situácia, ktorú oznamovali súdu písomne dňa 29.5.2018, že Krízové stredisko Dúha už nemôže a nebude poskytovať súčinnosť, a preto namiesto tohto subjektu navrhujú akreditovaný subjekt Orchidea, n. o., R. Jašíka 8, Partizánske, ktorý bude takéto opatrenia poskytovať už v najbližších týždňoch, avšak zmluva je platná len pre rok 2018. Akreditovaný subjekt Orchidea, n. o., ktorý navrhla kolízna opatrovníčka maloletej považuje matka za nevhodný. Nezisková organizácia Orchidea sa síce venuje oblastiam činnosti s celoslovenskou pôsobnosťou, avšak v určitých formách odborných aktivít zastrešuje najmä Trenčiansky kraj. Z webových stránok tejto neziskovej organizácie (<http://www.orchideask.sk/>) je navyše zrejmé, že prevádzkuje viacero prevádzok, ako sú poradenské centrá, krízové stredisko a útulok, avšak všetky sú umiestnené mimo Bratislavy. Napríklad poradenské centrá tohto akreditovaného subjektu sa nachádzajú v Partizánskom, v Nitre, v Žiline a v Brusne, krízové stredisko sa nachádza v Partizánskom a útulok v Bošanoch, a teda sú od Bratislavy vzdialené rádovo od 100 km (Nitra) až po 230 km (Brusno). Je pritom možné dôvodne predpokladať, že styk otca s maloletou sa bude v zmysle rozsudku Okresného súdu Bratislava II, č. k. 28P/194/2013 -1849 zo dňa 21.02.2018(ďalej len „rozsudok") realizovať v dňoch po skončení školského vyučovania maloletej (presný čas a miesto urči tento subjekt), a teda maloletá by bola nútená vždy jedenkrát do týždňa v poobedňajších a večerných hodinách absolvovať časovo náročnú cestu, čo nepochybne nie je v jej najlepšom záujme. Maloletá by mohla byť takýmito dlhými prevozmi príliš fyzicky a psychicky zaťažovaná, pričom súčasne by sa aj s ohľadom na časovú náročnosť prevozov, nemohla primerane pripraviť na školské vyučovanie na nasledujúci deň. V tejto súvislosti by okrem vyššie uvedených okolností, mal súd prihliadnuť aj k tomu, že výlučne otec užíva osobné motorové vozidlo, ktoré patrí do ich bezpodielového spoluvlastníctva, a teda aj z toho dôvodu (keďže matka nevlastní iné motorové vozidlo) nie je v možnostiach matky v určenom intervale prekonávať takúto vyššiu vzdialenosť. Všetky uvedené okolnosti vylučujú vhodnosť navrhnutej neziskovej organizácie Orchidea. Okrem toho, nevhodnosť predmetnej neziskovej organizácie potvrdzuje aj tá skutočnosť, že zmluva medzi ÚPSVAR Bratislava a týmto subjektom je platná len pre rok 2018. Aj s ohľadom na potvrdenú závažnú psychickú diagnózu maloletej nie je podľa matky vhodné, aby sa styk s otcom realizoval v roku 2018 prostredníctvom jedného strediska a následne v roku 2019 prostredníctvom strediska iného, pričom tento model nie je možné v súčasnosti vylúčiť, naopak, je možné ho dôvodne predpokladať. Z vykonaného dokazovania je zrejmé, že pre maloletú je dôležité zastabilizovať jej výchovné prostredie, upokojiť situáciu a vytvoriť jej prostredie, kde sa bude cítiť bezpečne, a preto aj takéto zmeny by mohli ovplyvniť celkovú realizáciu styku otca s maloletou. Uvedené platí o to viac, že je tiež možné predpokladať, že maloletá si bude na začiatku dlhšie zvykať na pracovníkov a tiež na miesto, kde sa styk otca s maloletou bude realizovať. Matka má za to, že v prípade náhlej zmeny by preto opätovne mohlo dôjsť k traumatizácii maloletej. 26. Matka sa v rámci svojho vyjadrenia vyjadrila aj vyjadreniu Okresnej prokuratúry Bratislava II, ktorá uviedla, že okresný súd v rozsudku jasne zdôvodnil, z ktorých skutočností vychádzal, a na základe akých dôkazov rozhodol v najlepšom záujme maloletej, či už v otázke zverenia, frekvencie styku s otcom, alebo výšky výživného, ktorým je otec povinný prispievať maloletej na výživu. Tiež uviedla, že má za to, že okresný súd sa precízne zaoberal každou skutočnosťou a každou oprávnenou námietkou matky, ktorá bola v priebehu konania vznesená, o čom svedčí aj kvantita spisového materiálu. Matka má za to, že Okresná prokuratúra Bratislava II vo svojom vyjadrení uvádza len vlastné interpretácie a závery, a preto v kontexte tohto vyjadrenia opätovne v celom rozsahu poukazuje na jej odvolanie zo dňa 6.6.2018, v ktorom podrobne uviedla, v čom je rozsudok v ňou napadnutej časti nesprávny a nezákonný. Pokiaľ ide o argument Okresnej prokuratúry Bratislava II uvedený vo vyjadrení, že odvolanie matky je iba vyvrcholením jej snahy o bránenie styku otca s maloletou, matka uviedla, že podanie odvolania je jej právom, ktoré jej priznáva Civilný sporový poriadok v spojitosti s Civilným mimosporovým poriadkom a v žiadnom prípade výkon tohto práva nemôže byť vykladaný v jej neprospech, prípadne sa nesmie stať podnetom ani dôvodom na vyvodzovanie negatívnych dôsledkov, ktoré by matke spôsobili alebo mohli spôsobiť akúkoľvek ujmu. Uvedené tvrdenie prokurátorky Okresnej prokuratúry Bratislava II preto matka považuje za účelové a za také, ktoré potvrdzuje jej zaujatosť voči matke. 27. Úrad komisára pre deti sa vyjadril k odvolaniam oboch rodičom a uviedol, že po preskúmaní odvolaní matky a otca voči rozsudku Okresného súdu Bratislava II, v uvedených výrokoch má za to, že súd prvej inštancie rozhodol s ohľadom na najlepší záujem dieťaťa a k predmetným bodom nepovažujú za potrebné vyjadriť sa. K obnove narušeného vzťahu otca s maloletou je potrebná dlhodobá odborná intervencia. Práve päť mesačná doba práce odborného pracovníka akreditovaného subjektu s otcom a maloletou, môže vytvoriť predpoklad pre revitalizáciu ich vzťahu a realizáciu styku v zmysle výroku rozsudku. 28. Matka sa vyjadrila k vyjadreniu Úradu komisára pre deti a v rámci svojho vyjadrenia uviedla, že komisár pre deti v predmetnom konaní konal v rozpore so zákonom č. 176/2015 Z.z., pretože v rámci svojej pôsobnosti sa nijakým spôsobom nepodieľal na ochrane práv maloletej a najmä neochraňoval najlepší záujem maloletej. Komisár pre deti vo vyjadrení síce konštatoval, že k obnove narušeného vzťahu otca s maloletou je potrebná dlhodobá odborná intervencia, avšak následne vôbec nezdôvodnil, prečo je podľa jeho názoru postačujúca práve päť mesačná doba. V tejto súvislosti komisár pre deti vôbec nezohľadnil, že v súčasnosti aj len teoretická možnosť realizácie styku s otcom, predstavuje pre maloletú výraznú psychickú záťaž, ktorá negatívne ovplyvňuje celkové zdravie maloletej, a taktiež neprihliadol ani k záverom jednotlivých vyšetrení maloletej, a to napr. k odborným vyjadreniam PhDr. Evy Smíkovej, k znaleckému posudku PhDr. Igora Obucha, k lekárskej správe Mgr. Petry Belešovej z psychologického vyšetrenia maloletej, k lekárskym správam MUDr. Anny Kováčovej a ani k správam Mgr. Zuzany Palenčárovej. V kontexte vyjadrenia komisára pre deti matka ďalej v celom rozsahu poukázala na jej odvolanie zo dňa 6.6.2018, v ktorom podrobne uviedla, v čom je rozsudok v ňou napadnutej časti nesprávny a nezákonný. 29. Odvolací súd preskúmal vec, v ktorej nie je viazaný rozsahom a dôvodmi odvolania (§ 65 a § 66 Civilného mimosporového poriadku), túto prejednal bez nariadenia pojednávania, a vo veci rozhodol rozsudkom zo dňa 29. januára 2020 č.k. 20CoP/167/2018 - 1985. Týmto rozsudkom odvolací súd rozsudok súdu prvej inštancie vo výroku o zverení maloletej Dominiky a vo výroku o zastupovaní a správe majetku na čas do rozvodu potvrdil, rovnako v rámci tohto rozsudku ustálil aj výšku vyživovacej povinnosti otca na maloletú Dominiku, pričom rozsah vyživovacej povinnosti obmedzil dňom právoplatnosti výroku o rozvode manželstva. Odvolací súd v rámci tohto rozsudku rozsudok súdu prvej inštancie vo výroku o úprave styku otca s maloletou Dominikou zrušil a konanie o úprave styku s na čas do rozvodu manželstva zastavil, a súčasne rozsudok súdu prvej inštancie vo výroku o trovách konania potvrdil. O trovách odvolacieho konania rozhodol tak, že žiaden z účastníkov nemá právo na ich náhradu. 30. Odvolací súd vo veci rozhodol rozsudkom (v poradí prvým) zo dňa 29.01.2020 č.k. 20CoP/167/2018 - 1985 tak, že rozsudok Okresného súdu Bratislava II, zo dňa 21. februára 2018, č.k. 28P/194/2013-1849, vo výroku, ktorým súd prvej inštancie zveril maloletú L. B., Z. L. X.X.XXXX do osobnej starostlivosti matky na čas do rozvodu a vo výroku, ktorým určil, že zastupovať maloletú a spravovať jej majetok na čas do rozvodu budú obaja rodičia potvrdil, vo výroku, ktorým súd prvej inštancie uložil otcovi povinnosť platiť výživné na maloletú L. v sume 140,- € mesačne od 31.10.2013 do 31.8.2016 a od 1.9.2016 v sume 200,- € mesačne, splatné vždy do 15 - teho dňa v mesiaci vopred, k rukám matky a vo výroku o zročnom výživnom na maloletú L.u zmenil tak, že otcovi uložil povinnosť platiť výživné na maloletú L. v sume 140,- € mesačne od 31.10.2013 do 31.8.2016 a od 1.9.2016 do 3.7.2018 v sume 200,- € mesačne, splatné vždy do 15 - teho dňa v mesiaci vopred, k rukám matky. Zročné výživné za obdobie od 31.10.2013 do 03.07.2018 v sume 4.499,35 € uložil otcovi povinnosť zaplatiť do 30 dní od právoplatnosti tohto rozsudku, a súčasne výrok o úprave styku maloletej L. s otcom zrušil a konanie o úprave styku otca s maloletou dcérou na čas do rozvodu zastavil, pričom vo výroku o trovách konania rozsudok súdu prvej inštancie potvrdil. O trovách konania rozhodol tak, že žiaden z účastníkov nemá právo na náhradu trov odvolacieho konania. 31. V predmetnej veci na základe ústavnej sťažnosti otca D.. H. B., rozhodoval Ústavný súd SR, ktorý vo svojom náleze konštatoval, že základné práva D.. H. B. podľa čl. 19 ods. 2, čl. 41 ods. 4 a čl. 46 ods. 1 Ústavy Slovenskej republiky a právo podľa čl. 6 ods. 1 Dohovoru o ochrane ľudských práv a základných slobôd rozsudkom Krajského súdu v Bratislave č.k. 20CoP/167/2018-1985 z 29. januára2020 porušené boli. Druhým výrokom rozsudok Krajského súdu v Bratislave z 29. januára 2020 č. k. 20CoP/167/2018-1985 zrušil a vec vrátil Krajskému súdu v Bratislave na ďalšie konanie. Tretím výrokom D.. H. B. priznal náhradu trov konania v sume 450,28 € (slovom štyristopäťdesiat eur a dvadsaťosem centov), ktorú je Krajský súd v Bratislave povinný vyplatiť na účet Advokátskej kancelárie Tomáš Petko s.r.o., Drotárska cesta 7, Bratislava, do dvoch mesiacov od právoplatnosti nálezu. Vo zvyšnej časti ústavnej sťažnosti nevyhovel. Z odôvodnenia predmetného nálezu vyplýva, že základná premisa teraz prejednávanej ústavnej sťažnosti je totožná s tou, ktorú sťažovateľ uplatnil v ústavnej sťažnosti proti potvrdzujúcemu rozhodnutiu krajského súdu (potvrdené zastavenie výkonu rozhodnutia, z dôvodu nadobudnutia právoplatnosti výroku o rozvode). Vzhľadom na uvedené ústavný súd nepovažoval za účelné znovu opakovať východiská, na základe ktorých dospel k záverom uvedeným v náleze (II. ÚS 271/2019, pozn.), a zároveň konštatoval, že tieto sú plne aplikovateľné aj na teraz prejednávanú ústavnú sťažnosť. Ústavný súd opakovane uviedol, že najlepší záujem maloletého je prvoradý v každom štádiu konania a stojí nad všetkým ostatným, bez ohľadu na procesné štádium konania. Je možné prisvedčiť tvrdeniu krajského súdu, že v čase po rozvode manželstva má platiť úprava rodičovských práv, ako bolo dohodnuté, či rozhodnuté v rámci konania o rozvod manželstva. Nie je však možné súhlasiť s konkrétnym rozhodnutím v danom prípade, keďže krajskému súdu boli pri rozhodovaní známe okolnosti, za ktorých prebehlo konanie o rozvod manželstva (odvolanie proti výroku o úprave práv a povinností), ako aj okolnosti viažuce sa k účastníkom konania, najmä otázky ich vyhroteného konfliktu a tiež závery znaleckých posudkov, vyjadrenia kolízneho opatrovníka, Okresnej prokuratúry Bratislava II a komisára pre deti. Nemalú úlohu zohrala tiež skutočnosť dlhodobého pretrhnutia kontaktu otca a dcéry. Konanie o rozvod manželstva je v zmysle § 24 zákona o rodine obligatórne spojené aj s konaním o úprave práv a povinností k maloletým na čas po rozvode, avšak len od času, ktorý nastane po právoplatnosti výroku o rozvode. Zároveň ale platí, že podľa § 36 ods. 1 druhej vety zákona o rodine, ak sa rodičia na úprave práv a povinností nedohodnú, konajúci súd môže upraviť výkon rodičovských práv a povinností aj bez návrhu. Cieľom takejto koncepcie úpravy rodičovských práv a povinností je bezpochyby sledovanie najlepšieho záujmu maloletých, resp. aby v prípade sporov medzi rodičmi boli práva a povinnosti detí objektívne chránené po celý čas konania (pred i po rozvode) a nie, aby sa dieťa v určitom štádiu konania (ktoré síce pozostáva z čiastkových konaní) ocitlo v „právnom vákuu“ ako to uviedol okresný súd. Ústavný súd v rámci svojho odôvodnenia ďalej uviedol, že úprava obsiahnutá v rozsudku poručenského súdu stratí účinnosť právoplatnosťou výrokov týkajúcich sa výkonu rodičovských práv a povinností na čas po rozvode. Zánik účinnosti tejto úpravy nemožno viazať na právoplatnosť výroku o rozvode manželstva, keďže výrok o rozvode manželstva a výrok o úprave výkonu rodičovských práv a povinností na čas po rozvode majú samostatný skutkový základ, v opravnom konaní sa preskúmavajú samostatne, takže nemožno vyvodiť, že by museli nadobudnúť právoplatnosť súčasne (R 40/1965).V teraz prejednávanom prípade nastala situácia, že výrok o rozvode manželov nadobudol právoplatnosť a obaja rodičia sa zároveň proti výroku o úprave práv a povinností k maloletej odvolali, teda tento výrok nie je právoplatný, resp. v čase rozhodovania krajského súdu o odvolaní sťažovateľa proti rozhodnutiu okresného súdu o úprave práv a povinností nebol právoplatný. Vzhľadom na všetky okolnosti a špecifiká prípadu, riadiac sa ochranou najlepšieho záujmu maloletej (bez ohľadu na zložitosť veci), mal krajský súd vychádzať z predpokladu, že vzťahy medzi rodičmi maloletej sú rozvrátené v takej miere, že dohoda o úprave práv a povinností (do rozhodnutia o odvolaní proti výroku o úprave práv a povinností) medzi nimi nie je reálna a na druhej strane potreba znovu nadviazania vzťahu medzi otcom a dcérou je podľa odborných vyjadrení prednesených v konaní vysoko žiaduca. Ústavný súd konštatoval, že výklad krajského súdu o tom, že existujú okolnosti (právoplatnosť výroku o rozvode manželstva) odôvodňujúce zastavenie konania (§ 161 ods. 1 a 2 CSP) o odvolaní proti rozsudku okresného súdu o úprave práv a povinností, nie je ústavne akceptovateľný najmä s prihliadnutím na záujmy maloletej. Všeobecný súd by mal preto vo svojej argumentácii obsiahnutej v odôvodnení rozhodnutia dbať na jeho celkovú presvedčivosť, teda na to, aby premisy zvolené v rozhodnutí, rovnako ako závery, ku ktorým na základe týchto premís dospel, boli pre širšiu právnickú (ale aj laickú) verejnosť prijateľné, racionálne, ale v neposlednom rade aj spravodlivé a presvedčivé. Všeobecný súd musí súčasne vychádzať z toho, že práve súd má poskytovať v občianskom súdnom konaní materiálnu ochranu zákonnosti tak, aby bola zabezpečená spravodlivá ochrana práv a oprávnených záujmov účastníkov (IV. ÚS 1/02, II. ÚS 174/04, III. ÚS 332/09, III. ÚS 678/2016). Ústavný súd v závere svojho nálezu uviedol, že krajský súd pri svojom rozhodovaní v prvom rade nerešpektoval najlepší záujem maloletej, keď zastavil konanie o odvolaní proti rozsudku o úprave práv a povinností bez toho, aby sa presvedčil, akým spôsobom je najlepší záujem maloletej zabezpečený, či sa sám pokúsil záujmy maloletej chrániť. V dôsledku tohto konania napadnutým rozsudkom porušil označené práva sťažovateľa. Podľa názoru ústavného súdu bol odvolací súd povinný dôsledne preskúmať všetky skutočnosti (berúc ohľad aj na čas, po ktorý sťažovateľ nemohol vykonávať svoje rodičovské práva, ako aj intenzitu narušenia vzájomných vzťahov zainteresovaných) a až na tom základe vyvodiť svoj právny názor a odôvodniť ho. Odôvodnenie výroku napadnutého rozsudku krajského súdu o zastavení odvolacieho konania v časti smerujúcej proti úprave práv a povinností k maloletej je vzhľadom na obsah základných práv podľa čl. 19 ods. 2, čl. 41 ods. 4 a čl. 46 ods. 1 ústavy, ako aj práva podľa čl. 6 ods. 1 dohovoru z ústavného hľadiska neakceptovateľné. Ako addendum ústavný súd uviedol, že už viackrát mal možnosť vyjadriť sa k spôsobu hľadania a výkladu práva v konkrétnych právnych veciach. Ústavný súd v náleze sp. zn. III. ÚS 341/07 uviedol, že pri výklade a aplikácii ustanovení právnych predpisov je nepochybne potrebné vychádzať prvotne z ich doslovného znenia. Konajúci súd však nie je doslovným znením zákonného ustanovenia viazaný absolútne. Môže, ba dokonca sa musí od neho (od doslovného znenia právneho textu) odchýliť v prípade, keď to zo závažných dôvodov vyžaduje účel zákona, systematická súvislosť alebo požiadavka ústavne súladného výkladu zákonov a ostatných všeobecne záväzných právnych predpisov (čl. 152 ods. 4 ústavy). Samozrejme, že sa v takýchto prípadoch musí zároveň vyvarovať svojvôle (arbitrárnosti) a svoju interpretáciu právnej normy musí založiť na racionálnej argumentácii. V prípadoch nejasnosti alebo nezrozumiteľnosti znenia ustanovenia právneho predpisu (umožňujúceho napr. viac verzií interpretácie), alebo v prípade rozporu tohto znenia so zmyslom a s účelom príslušného ustanovenia, o ktorého jednoznačnosti niet pochybnosti, možno uprednostniť výklad e ratione legis pred doslovným gramatickým (jazykovým) výkladom. V inom náleze sp. zn. I. ÚS 243/07 (v ktorom nešlo o výklad zákona, ale zmluvy) ústavný súd uzavrel, že všeobecný súd musí prihliadať na vzájomné vzťahy jednotlivých do úvahy pripadajúcich argumentov a ich úlohu v konkrétnom prípade vyvážiť s ohľadom na špecifikum danej kauzy, a nie tieto kritériá iba mechanicky aplikovať. Takýto prístup je zároveň prístupom modernej judikatúry, ktorá postupne nahrádza formálne legalistický pohľad na právo pohľadom, ktorým sa sudca usiluje poskytnúť najlepšie vyargumentovanú odpoveď na právne a skutkové otázky, ktoré pred neho strany sporu predložia (II. ÚS 49/2018). Podľa § 134 ods. 1 zákona o ústavnom súde ak ústavný súd zruší právoplatné rozhodnutie, opatrenie alebo iný zásah a vec vráti na ďalšie konanie, ten, kto vo veci vydal rozhodnutie, rozhodol o opatrení alebo vykonal iný zásah, je povinný vec znova prerokovať a rozhodnúť. V tomto konaní alebo postupe je viazaný právnym názorom ústavného súdu. Podľa § 134 ods. 2 zákona o ústavnom súde ten, kto vo veci vydal rozhodnutie, rozhodol o opatrení alebo vykonal iný zásah, je viazaný rozhodnutím ústavného súdu podľa § 133 ods. 3 písm. a) až d); toto rozhodnutie ústavného súdu je vykonateľné doručením. Podľa Civilného mimosporového poriadku súdy prejednávajú a rozhodujú veci ustanovené v tomto zákone (pozri § 1 CMP). Vzájomný vzťah medzi Civilným mimosporovým poriadkom a Civilným sporovým poriadkom je vymedzený v § 2 ods. 1 CMP, podľa ktorého na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. Podľa § 388 CSP odvolací súd rozhodnutie súdu prvej inštancie zmení, ak nie sú splnené podmienky na jeho potvrdenie, ani na jeho zrušenie. Dôvodom na zmenu rozhodnutia môže byť nedostatočné zistenie skutkového stavu veci alebo nesprávne právne posúdenie, rovnako aj kombinácie oboch dôvodov (ŠTEVČEK, M., FICOVÁ, S., BARICOVÁ, J., MESLARKINOVÁ, S., BAJÁNKOVÁ, J., TOMAŠOVIČ, M. a kol. Civilný sporový poriadok. Komentár. Praha : C. H. Beck, 2016, 1298 s.). Ústavný súd záverom uviedol, že úlohou krajského súdu preto bude po úplnom zistení skutkových okolností (teda, či s ohľadom na časový odstup sú nejakým spôsobom upravené práva a povinnosti k maloletej) opätovne rozhodnúť v rámci odvolacieho konania, majúc na zreteli predovšetkým najlepší záujem maloletej. Argumentáciu sťažovateľa týkajúcu sa určenia výživného ústavný súd vyhodnotil ako nedôvodnú. Určenie sumy výživného a jej odôvodnenie, berúc do úvahy vyjadrenie predsedu krajského súdu, nepovažuje ústavný súd za také, ktoré by bolo spôsobilé zasiahnuť do práva sťažovateľa podľa čl. 46 ods. 1 ústavy a čl. 6 ods. 1 dohovoru. Navyše, sťažovateľ v petite ústavnej sťažnosti ani nežiadal vyslovenie porušenia niektorého z „majetkových“ práv. 32. Vzhľadom na ustanovenie § 134 ods. 1 zákona o ústavnom súde odvolací súd viazanúc právnym názorom Ústavného súdu SR v predmetnej veci krajský súd opätovne konal a vo veci opätovne rozhodol rozsudkom (v poradí druhým). Odvolací súd opätovne preskúmal vec, v ktorej nie je viazaný rozsahom a dôvodmi odvolania (§ 65 a § 66 Civilného mimosporového poriadku), túto prejednal bez nariadenia pojednávania, keď pre nariadenie pojednávania podľa ustanovenia § 385 ods. 1 Civilného sporového poriadku neboli splnené zákonné podmienky (nebolo potrebné doplniť resp. zopakovať dokazovanie, nevyžaduje to dôležitý verejný záujem,) a dospel k záveru, že odvolania otca a matky sú nedôvodné, avšak odvolanie Krízového strediska Dúha je dôvodné. Rozsudok verejne vyhlásil dňa 25.11.2020 (§ 378 C. s. p., § 219 ods. 3 C.s.p.). O termíne verejného vyhlásenia rozsudku bola matka, právny zástupca matky, otec, právny zástupca otca, kolízny opatrovník, Krajská prokuratúra v Bratislave, Komisár pre deti upovedomení zákonným spôsobom. 33. Podľa § 25 ods. 2 ZoR ak sa rodičia nedohodnú o úprave styku s maloletým dieťaťom podľa odseku 1, súd upraví styk rodičov s maloletým dieťaťom v rozhodnutí o rozvode; to neplatí, ak rodičia úpravu styku žiadajú neupraviť. 34. Odvolací súd s poukazom na názor Ústavného súdu Slovenskej republiky vyslovený v predmetnom ústavnom náleze musí konštatovať, že napriek tomu, že bolo zrušené takpovediac celé rozhodnutie odvolacieho súdu, z odôvodnenia predmetného nálezu vyplýva, že Ústavný súd SR mal za to, že odvolací súd pochybil iba v rámci výroku, ktorým výrok rozsudku súdu prvej inštancie o úprave styku otca s maloletou L. zrušil a konanie o úprave styku otca s maloletou zastavil. Na základe zrušeného rozhodnutia ako celku bol odvolací súd povinný opätovne rozhodnúť ohľadom každého výroku, ktorý bol napadnutý odvolaním. Na základe uvedeného v tejto súvislosti odvolací súd iba zopakuje, že z obsahu spisu zistil, že súd prvej inštancie rozhodoval vo veci tých istých účastníkov, pričom rozsudkom zo dňa 21.03.2018, č.k. 61P/71/2013 - 1277 manželstvo účastníkov rozviedol, maloletú L. na čas po rozvode zveril do osobnej starostlivosti matky, súčasne určil, že zastupovať maloletú a spravovať jej majetok budú obaja rodičia, otcovi uložil povinnosť prispievať na výživu maloletej sumou 200,- € mesačne, počnúc právoplatnosťou výroku o rozvode manželstva, pričom styk otca s maloletou upravil zhodným spôsobom, ako ho upravil v tomto konaní, a súčasne návrh matky na zákaz styku otca s maloletou zamietol. O trovách konania rozhodol tak, že žiaden z účastníkov nemá nárok na náhradu trov konania. Odvolací súd na základe odvolania matky a otca v konaní vedenom pod sp.zn. 11CoP/542/2018 rozsudok súdu prvej inštancie v spojení s opravným uznesením č.k. 61P/71/2013 - 1317 zo dňa 7.8.2018 v napadnutej časti t.j. vo výroku o úprave styku a o trovách konania zrušil a vec vrátil súdu prvej inštancie na ďalšie konanie. Vo zvyšku ( t.j. vo výroku o zverení maloletej, o práve zastupovať maloletú a spravovať jej majetok, o výške vyživovacej povinnosti, o zamietnutí návrhu matky týkajúceho sa zákazu styku otca s maloletou) rozsudok súdu prvej inštancie v napadnutej časti potvrdil. Z obsahu spisu odvolací súd ďalej zistil, že predmetný výrok rozsudku o rozvode manželstva nadobudol právoplatnosť dňa 3.7.2018,v spojení s opravným uznesením zo dňa 7.8.2018 č.k. 61P/71/2013 - 1317. Rozsudok súdu prvej inštancie nadobudol aj právoplatnosť pri zostávajúcich výrokov t. j. výroku o zverení, výroku o zastupovaní a správe majetku, výroku o výživnom a výroku, ktorým súd prvej inštancie návrh matky na zákaz styku otca s maloletou zamietol a to konkrétne dňa 21.05.2019, v spojením s rozsudkom Krajského súdu v Bratislave zo dňa 16.04.2019 č.k. 11CoP/542/2018 - 1388. Ku dňu rozhodnutiu odvolacieho súdu nebolo konanie vedené na súde prvej inštancie ohľadom úpravy styku otca s maloletou skončené. 35. Keďže otec napadol svojím odvolaním aj výrok vzťahujúci sa k zvereniu maloletej L. (na čas do rozvodu), pričom matka napadla výrok vzťahujúci sa k zastupovaniu a správe majetku maloletej (na čas do rozvodu) odvolací súd bol povinný predmetné výroky preskúmať. Odvolací súd v tejto súvislosti zdôrazňuje, že napadnuté výroky týkajúce sa zverenia, ako aj zastupovania a správny majetku maloletej sú výroky, ktoré majú po právoplatnosti rozsudku o rozvode manželstva, ako aj po právoplatnosti výrokov týkajúcich sa zverenia a zastupovania a správy majetku maloletej na čas po rozvode manželstva svoje opodstatnenie, avšak iba z hľadiska posudzovania úkonov smerom do minulosti, a preto odvolací súd vyhodnotil, že je potrebné ich zachovať, napriek neaktuálnosti situácie t.j. ide o výroky upravujúce vzťahy k maloletej na čas do rozvodu. Inak povedané, právoplatnosťou výrokov vyhlásených v rámci konania o rozvod manželstva a úpravu práv a povinností k maloletým deťom na čas po rozvode, ktoré ohľadom zverenia maloletej L., ako aj zastupovania a správy majetku maloletej na čas po rozvode nadobudli právoplatnosť dňa 21.05.2019 už platí výlučne úprava práv a povinností k maloletej na čas po rozvode, a preto sa rozhodovanie o odvolaní vo vzťahu k uvedeným výrokom stalo bezpredmetné, nakoľko sa týka výlučne zverenia, a súčasne zastupovania a správy majetku na čas do rozvodu. Keďže právoplatnosťou vyššie uvedených výrokov môže platiť už iba úprava po rozvode manželstva, nie je možné v tomto prípade posudzovať podmienky, ako aj dôvodnosť zverenia na čas do rozvodu, a súčasne tak aj zastupovanie a správu majetku maloletej na čas do rozvodu, nakoľko uvedená úprava sa právoplatnosťou vyššie uvedených výrokov stala neaktuálnou. V tejto súvislosti odvolací súd zdôrazňuje, že rozsudok súdu prvej inštancie v oboch týchto výrokoch síce potvrdil, avšak výlučne z formálneho hľadiska, ako aj z dôvodu právnych úkonov realizovaných na čas do rozvodu manželstva (napr. na čas do rozvodu dochádzalo k poberaniu prídavkov na deti..). Inými slovami, zo strany odvolacieho súdu ide iba o formálne potvrdenie týchto výrokov a to z toho hľadiska, aby uvedená úprava na čas do rozvodu neabsentovala, nakoľko absentovaním, respektíve zrušením predmetných výrokov by mohlo dôjsť k produkovaniu ďalších prípadných súdnych sporov. Na základe uvedeného odvolací súd rozsudok súdu prvej inštancie vo výroku týkajúcom sa zverenia maloletej do osobnej starostlivosti matky, ako aj vo výroku o zastupovaní a správe majetku maloletej ako vecne správny potvrdil ( § 387 ods. 1, 2 CSP). 36. Otec a súčasne aj matka v rámci svojho podaného odvolania napadli aj výrok týkajúci sa určenia výšky vyživovacej povinnosti. Pokiaľ ide o odôvodnenie rozsudku súdu prvej inštancie vo vzťahu k určeniu výšky vyživovacej povinnosti, v tejto súvislosti má odvolací súd za to, že vyživovacia povinnosť otca určená na maloletú s poukazom na osobné, zárobkové a majetkové pomery otca bola ustálená zo strany súdu prvej inštancie primeraným spôsobom. V danom prípade odvolací súd zdôrazňuje, že výživným sa rozumejú náklady na uspokojovanie všetkých životných potrieb toho, komu je poskytované v súvislosti s jeho všestranným rozvojom tak po stránke fyzickej, ako aj po stránke duševnej. Rozsah nákladov na úhradu životných potrieb osoby odkázanej na výživné je rôzny, a to vzhľadom na vek, zdravotný stav, ale aj vzhľadom na nadanie (schopnosti) tejto osoby, spôsob prípravy na jej budúce povolanie a podobne. Základom pre hodnotenie schopností a možností rodičov plniť si svoju vyživovaciu povinnosť voči dieťaťu je zistenie ich skutočných príjmov, ale aj podkladov odôvodňujúcich záver, že tento dosahovaný príjem zodpovedá ich telesným a duševným schopnostiam, skúsenostiam v plnení pracovných povinností, ako aj miestnym, lokálnym možnostiam ich uplatnenia a závisí aj od zisťovania ich celkových majetkových pomerov v širšom slova zmysle. Pri rozhodovaní o určení rozsahu vyživovacej povinnosti má súd vychádzať jednak zo všeobecných hľadísk, t.j. zo skúmania odôvodnených potrieb dieťaťa, rozsah ktorý je rôzny vzhľadom na vek, zdravotný stav, spôsob prípravy na budúce povolanie, nadanie, záujmy dieťaťa. Vychádza zároveň aj z reálnych možností a schopností rodičov plniť si svoju vyživovaciu povinnosť. Medzi týmito dvomi kritériami (medzi odôvodnenými potrebami maloletého dieťaťa a reálnymi schopnosťami a možnosťami rodičov) platí zásada priamej úmernosti, ktorá je plne v súlade s normatívnou zásadou, že dieťa má právo žiť na takej úrovni, na akej žijú jeho rodičia. To znamená, že čím je vyššia životná úroveň rodičov, tým je odôvodnené aj rozsiahlejšie uspokojovanie potrieb dieťaťa; teda jeho odôvodnenými potrebami sú aj také potreby, ktoré nie sú celkom bežné, ale sú pre vývoj dieťaťa prospešné, napr. rekreačné, kultúrne, také, ktoré vo vyššej miere zmierňujú zdravotný hendicap a pod. Rozsah odôvodnených potrieb dieťaťa je tiež súčasne závislý od reálnych schopností a možností jeho rodičov povinných poskytovať mu výživné, t.j. od ich zárobkových schopností a možností, počtu ich celkových vyživovacích povinností a pod. Plnenie vyživovacej povinnosti rodičov k deťom, ktoré sú na ich výživu i celkovú starostlivosť úplne odkázané, je jednou zo základných povinností každého rodiča, pričom každý z rodičov je povinný venovať všetky svoje sily dôslednému zabezpečeniu výživy detí, a to všetkých svojich detí bez rozdielu a bez ohľadu na to, či s deťmi žije alebo nežije v spoločnej domácnosti, pretože dieťa má právo na vytvorenie čo najpriaznivejších podmienok pre svoj zdravý rast a vývoj. 37. Súd prvej inštancie v rámci svojho rozsudku uložil otcovi povinnosť platiť na maloletú Dominiku sumou 140,- € mesačne, od 31.10.2013 do 31.08.2016 a od 01.09.2016 v sume 200,- € mesačne vždy do 15-dňa v mesiaci vopred, k rukám matky. Odvolací súd v rámci konania vedeného pod sp.zn.11CoP/542/2018 taktiež preskúmaval výrok týkajúci sa určenia výšky vyživovacej povinnosti zo strany otca na maloletú L. vo výške 200,- mesačne, na čas po rozvode, pričom tento výrok ako vecne správny potvrdil, s odôvodnením, že súd prvej inštancie vyčíslil výšku výživného v súlade s odôvodnenými potrebami maloletej a možnosťami a schopnosťami otca, pričom aj v tejto časti odvolací súd poukázal na správne dôvody súdu prvej inštancie, s ktorými sa stotožnil. Uviedol, že súd prvej inštancie vyhodnotil odôvodnené potreby maloletej, vyhodnotil, ktoré výdavky považoval za odôvodnené, a ktoré nie, pričom správne konštatoval, že vyživovaciu povinnosť k maloletej má aj matka a zohľadnil aj mieru osobnej starostlivosti matky. Z uvedeného je potrebné uzavrieť, že predmetný odvolací rozsudok už preskúmal aj výšku vyživovacej povinnosti určenú súdom prvej inštancie na čas po rozvode, a preto odvolací súd v tomto prípade (v konaní o určenie výšky vyživovacej povinnosti na čas do rozvodu) iba poukazuje na odôvodnenie rozsudku sp.zn. 11CoP/542/2018, týkajúce sa určenia výšky vyživovacej povinnosti vo vzťahu k maloletej L. na čas po rozvode. Jediný argument otca, ktorý v rámci svojho odvolania použil a zároveň vytkol súdu prvej inštancie bolo, že matka bola v čase začatia konania vlastníčkou nehnuteľnosti - bytu na A. R. Č.. 4 v Bratislave. Tento počas konania previedla darovacou zmluvou na svojho otca. Matka k uvedenému v rámci svojho vyjadrenia uviedla, že keďže tento byt získala od otca darovacou zmluvou iba ho bezodplatne opätovne previedla na otca a to aj z toho dôvodu, že maloletá mala k bytu negatívny vzťah. Odvolací súd sa v tomto prípade stotožnil s názorom otca, že matka sa v danom prípade vzdala bez dôležitého dôvodu výhodnejšieho majetkového prospechu (§ 75 ods. 1 zákona o rodine). Podľa názoru odvolacieho súdu je pravdou, že pokiaľ by matka uvedený byt predala alebo prenajala, mala by k dispozícii finančné prostriedky, ktorými by si zlepšila svoju životnú úroveň a tým aj životnú úroveň maloletej. Zdôvodnenie matky prečo opätovne byt previedla bezodplatne na otca podľa názoru odvolacieho súdu neobstojí. Napriek uvedenému názoru odvolacieho súdu má odvolací súd za to, že skúmanie majetkových pomerov je len jedným z aspektov, ku ktorým súd prihliada v rámci konania o určenie výšky vyživovacej povinnosti. Inak povedané, uvedené vzdanie sa majetkového prospechu zo strany matky v tomto konkrétnom prípade nemôže spôsobiť zníženie výšky vyživovacej povinnosti určenej otcovi, nakoľko táto výška vyživovacej povinnosti bola stanovená s prihliadnutím na rôzne kritéria určujúce výšku vyživovacej povinnosti a to sú hlavne výdavky maloletej a následne osobné, zárobkové a nakoniec aj majetkové pomery oboch rodičov. Na základe uvedeného preto odvolací súd k uvedeným argumentom otca tvrdených v rámci podaného odvolania neprihliadol. Pokiaľ ide o určenie zaostalého výživného odvolací súd udáva, že návrh na začatie konania bol podaný dňa 31.10.2013, a preto súd prvej inštancie určoval výživné od tohto dňa t j. od 31.10.2013 do 31.08.2016 vo výške 140,- € mesačne (t.j. za čas, kedy bola maloletá v materskej škole) a následne od 1.9.2016 v sume 200,- €, za čas kedy maloletá nastúpila na základnú školu. V danom prípade je potrebné zdôrazniť, že rozsudok súdu prvej inštancie týkajúci sa rozvodu nadobudol právoplatnosť dňa 3.7.2018, a preto bolo v tomto konaní ( t.j. v konaní na čas do rozvodu manželstva) potrebné určiť výživné na maloletú, iba na čas do právoplatnosti rozsudku o rozvode manželstva. Inak povedané, bežné výživné sa v tomto konaní už zmenilo na zaostalé výživné a to od 31.10.2013 (t.j. deň podania návrhu) do 3.7.2018 (deň právoplatnosti rozvodu manželstva).Odvolací súd teda vypočítal aktuálnu výšku zaostalého výživného a to od 31.10.2013 do 31.08.2016 vo výške 140,- €, pričom zohľadnil skutočnosť, že v uvedenom období otec platil výživné vo výške 90,- € t.j. za 34 mesiacov ( nie za 33 ako uviedol súd prvej inštancie) x 50,- € (140,- € - 90,- € = 50,- €) t.j. 34 x 50 = 1.700,- €. Následne za obdobie od 01.09.2016 do 28.02.2018 (t.j. mesiac, v ktorom došlo k vyhláseniu rozsudku vo veci na súde prvej inštancie) vo výške 110,- € x 18 mesiacov ( t.j. 200,-€ - 90,- € = 110,- €) t.j. 1.980,- € následne od 01.03.2018 do 03.07.2018 t.j. 200,- € x 4 mesiace a 3 dni t.j. 800,- € + 19,35 € = 819,35 € Zaostalé výživné potom predstavuje sumu 1.700,- € + 1.980,- € + 819,35 € za obdobie od 31.10.2013 do 3.7.2018 t.j. dlžné výživné je vo výške 4.499,35 €. Na základe vyššie uvedeného odvolací súd rozhodnutie súdu prvej inštancie vo výroku o určení výšky vyživovacej povinnosti, a súčasne vo výroku o určení zaostalého výživného, zmenil iba z dôvodu správoplatnenia výroku o rozvode manželstva, nakoľko z bežného výživného sa stalo už výlučne výživné zaostalé, a preto odvolací súd upravil výrok o výživnom v súlade so skutočným stavom veci (§ 388 CSP). 38. Z obsahu odvolania vyplýva, že otec, ako aj matka napadli výrok vzťahujúci sa k úprave styku otca s maloletou, pričom súčasne tento výrok napadlo aj občianske združenie DOMOV - DÚHA, ktorému bola uložená povinnosť realizovať asistovaný styk. Predmetný výrok napadli odvolatelia z rôznych dôvodov, pričom odvolací súd na základe odôvodnenia nálezu ústavného súdu v tejto veci udáva, že výrok preskúmavaného rozsudku súdu prvej inštancie o úprave styku otca s maloletou dcérou je zhodný s výrokom rozsudku súdu prvej inštancie, ktorým súd prvej inštancie manželstvo účastníkov rozviedol, a upravil práva a povinnosti k maloletým deťom na čas po rozvode v konaní vedenom na súde prvej inštancie pod sp.zn. 61P/71/2013. Tento rozsudok bol preskúmaný odvolacím súdom a pod sp.zn. 11CoP/542/2018 odvolací súd rozsudok súdu prvej inštancie v spojení s opravným uznesením č.k. 61P/71/2013 - 1317 v napadnutej časti t.j. vo výroku o úprave styku a o trovách konania zrušil a vec vrátil súdu prvej inštancie na ďalšie konanie. V odôvodnení svojho rozsudku odvolací súd ohľadom úpravy styku konštatoval, že súd prvej inštancie postupoval správne, ak mal snahu upraviť styk otca s maloletou na čas po rozvode, keďže v tomto smere medzi rodičmi je absolútny nesúlad a dohoda medzi nimi nie je možná. Správne postupoval súd prvej inštancie, ak mal úmysel upraviť styk v zariadení, ktoré by pracovalo, či už s rodičmi, alebo s maloletou, v záujme obnovenia kontaktu otca s maloletou. Odvolací súd súčasne uviedol, že nesprávne postupoval súd prvej inštancie, ak určil na realizáciu tohto styku stredisko, ktoré takúto činnosť nevykonáva. Je preto potrebné, aby súd opätovne určil inštitúciu na realizáciu asistovaného styku, ktorý je potrebný pre obnovenie kontaktu otca s maloletou, a následne upravil styk a stanovil podmienky, za akých sa bude realizovať. Odvolací súd v rámci svojho odôvodnenia taktiež uviedol, že nebolo správne, ak súd prvej inštancie upravil styk v časových úsekoch, nakoľko vzťahy medzi rodičmi sú tak vážne narušené, že zo stanovenia rozsahu styku na 4 mesiace nemožno vyvodiť, či táto odborná spolupráca bude úspešná, alebo nie a za danej situácie a vzťahoch, ktoré medzi účastníkmi vládnu, nie je možné konštatovať, že takáto úprava styku je v prospech maloletej. S poukazom na toto odôvodnenie súdu prvej inštancie takpovediac v tej istej veci ( ÚPP po rozvode) odvolací súd k výroku rozsudku súdu prvej inštancie, ktorým bol upravený styk otca s maloletou dcérou tak, že po dobu prvých piatich mesiacoch prebehne styk otca s maloletou formou asistovaných stretnutí, za prítomnosti odborného pracovníka príslušného zariadenia v Krízovom stredisku Dúha, Stavbárska 6 Bratislava, v rozsahu lx do týždňa v trvaní 90 minút, pričom presný čas a miesto si určí príslušné stredisko uvádza, že predmetný výrok rozsudku súdu prvej inštancie je nevykonateľný už len z toho dôvodu, že Krízové stredisko Dúha sa taktiež odvolalo voči predmetnému rozsudku s odôvodnením, že kapacitne nie sú schopný uvedené asistované stretnutia realizovať. Odvolací súd má však za to, že vhodnejšie ako asistovaný styk sa javí v danej veci nariadenie výchovného opatrenia. V tejto súvislosti odvolací súd poukazuje na ustanovenie § 45 ods. 1 písm. b) zák. č. 305/2005 Z.z. zákona o sociálnoprávnej ochrane detí a o sociálnej kuratele a o zmene a doplnení niektorých zákonov Centrum pre deti a rodiny je zariadenie zriadené na účel vykonávania výchovných opatrení podľa § 12 ods. 1 písm. b) a d), výchovných opatrení, ktorými je uložená povinnosť podrobiť sa sociálnemu poradenstvu alebo inému odbornému poradenstvu, povinností uložených na zabezpečenie účelu výchovného opatrenia podľa osobitného predpisu alebo neodkladných opatrení, ktorým je uložená takáto povinnosť. V danom prípade odvolací súd vzhľadom k náročnosti posudzovaného prípadu, vidí potrebu nariadenia výchovného opatrenia (t.j. aj priamo začatia konania o nariadenie výchovného opatrenia ex offo), ktoré takpovediac nahradí výrok rozsudku súdu prvej inštancie o úprave styku v Krízovom stredisku Dúha, avšak v zariadení na to určenom. V danom prípade je zrejmé, že otec sa s maloletou už dlhodobo (niekoľko rokov) nestretáva, respektíve nie je mu umožnený žiaden kontakt s maloletou dcérou. Podľa tvrdení otca uvedená situácia vznikla v dôsledku konania matky, pričom podľa názoru matky za uvedenú vzniknutú situáciu môže otec sám, nakoľko v dôsledku negatívneho zážitku s otcom maloletá otca odmieta. Túto alarmujúcu situáciu je potrebné podľa názoru odvolacieho súdu vyriešiť prostredníctvom nariadenia výchovného opatrenia, za účelom obnovenia vzťahu medzi otcom a dcérou, pričom výchovné opatrenie musí byť uložené obom rodičom, ako aj maloletej L.. S poukazom na ustanovenie § 45 Zákona o sociálnoprávnej ochrane detí a sociálnej kuratele a o zmene doplnení niektorých zákonov, uvedené výchovné opatrenie realizujú priamo Centrá pre deti a rodiny, za prítomnosti príslušného odborného pracovníka, pričom súd môže stanoviť iba presný za počet hodín, ktorý považuje nevyhnutné realizovať, prostredníctvom výchovného opatrenia, avšak konkrétnemu centru nemôže stanoviť ani deň ani hodinu, nakoľko každé centrum si musí túto povinnosť zadeliť samé, s prihliadnutím aj na iné aktivity, ktoré dané centrum má. Následne po zrealizovaní výchovného opatrenia, respektíve po získaní správy z Centra pre deti a rodiny, ktoré v správe podrobne uvedie, akým spôsobom pri nariadení výchovného opatrenia spolupracovala matka, a akým spôsobom spolupracoval otec a súčasne maloletá bude úlohou súdu prvej inštancie upraviť styk otca s maloletou dcérou konkrétnym spôsobom, pričom samozrejme súd prvej inštancie zohľadní výsledky vykonaného dokazovania. Odvolací súd považuje za potrebné zdôrazniť, že vnútroštátne orgány t.j. súdy nie sú zodpovedné za výsledok, t.j. ak sa styk rodiča s dieťaťom napokon nepodarí uskutočniť v navrhovanej forme a periodicite, prípadne sa ho nepodarí uskutočniť vôbec, ak vyvinuli náležitú starostlivosť a styku rodiča s dieťaťom bránia okolnosti na strane dotknutých osôb. ESĽP uznáva, že štátne orgány nie sú všemocné, najmä ak sa stretávajú s rodičmi, ktorí nie sú schopní prekonať svoju nevraživosť a nedbajú na záujmy vlastného dieťaťa (napr. Pedovič proti Českej republike, rozsudok z 18. júla 2006, ods. 115). Skutočnosť, že rodičia dieťaťa nespolupracujú, však nezbavuje vnútroštátne orgány povinnosti prijať všetky nevyhnutné a vhodné opatrenia na to, aby boli udržané rodinné putá (napr. Reslová proti Českej republike, rozsudok z 18. júla 2006, ods. 56). Často sa však stáva, že nie je možné okamžite nadviazať styk rodiča s dieťaťom, ktoré po istú dobu žilo s druhým z rodičov a nadviazanie styku vyžaduje určitú prípravu. Je nutné, aby sa dotknuté osoby podrobili vhodným opatreniam (stretnutia u psychológa, asistovaný styk v špecializovanom zariadení a pod.). Vo všeobecnosti platí, že vnútroštátne orgány musia vyvíjať snahu, aby napomohli spolupráci rodičov k výkonu práva styku. Ich povinnosť využiť donucovacie opatrenia však nemôže byť neobmedzená; musia brať ohľad na záujmy, práva a slobody dotknutých osôb a osobitne na najlepší záujem dieťaťa a jeho práva, ktoré mu priznáva článok 8 Dohovoru o ochrane ľudských práv a základných slobôd. Najlepší záujem dieťaťa môže v závislosti na svojej povahe a závažnosti prevážiť nad záujmom rodiča. Na základe uvedeného má odvolací súd za to, že nariadenie výchovného opatrenia a začatie konania o uloženie výchovného opatrenia (aj v rámci tohto konania) sa javí byť v prejednávanom prípade priam žiaduce. S poukazom na všetky vyššie uvedené dôvody odvolací súd t.j. pre čiastočnú nevykonateľnosť výroku rozsudku o úprave styku otca s maloletou dcérou (nevhodné zariadenie o asistovanom styku), ako aj pre potrebu nariadenia výchovného opatrenia, a súčasne s poukazom na závery ústavného súdu v danej veci rozsudok súdu prvej inštancie, zrušil a vec v tomto rozsahu vrátil súdu prvej inštancie na ďalšie konanie. 39. Odvolací súd bol taktiež povinný rozhodnúť o návrhu matky na prerušenie odvolacieho konania. Právny zástupca matky v predmetnej veci navrhol prerušiť toto konanie na čas do právoplatného skončenia konania vedeného na Ústavnom súde Slovenskej republiky pod sp.zn. III.ÚS 273/2020 (Rvp 1377/2020). Právny zástupca v rámci predmetného návrhu na prerušenie konania zdôraznil, že matka a maloletá podali dňa 19.6.2020 na Ústavný súd Slovenskej republiky (ďalej tiež aj ako „ústavný súd“) sťažnosť podľa čl. 127 Ústavy Slovenskej republiky zo dňa 18.6.2020 proti porušovaniu základných práv a slobôd daných Ústavou Slovenskej republiky (čl. 16, čl. 19, čl. 40, čl. 41 a čl. 46) a súčasne ľudských práv a základných slobôd vyplývajúcich z Dohovoru o ochrane ľudských práv a základných slobôd (čl. 6 a čl. 8) a Dohovoru o právach dieťaťa (čl. 3, čl. 19 a čl. 34; ďalej len „sťažnosť“), o ktorej v rámci predbežného prerokovania rozhodol ústavný súd uznesením, č. k. III. ÚS 273/2020 - 32 zo dňa 13.7.2020 tak, že sťažnosť sťažovateliek (matky a maloletej) prijal na ďalšie konanie v celom rozsahu. Uvedené uznesenie ústavného súdu bolo právnemu zástupcovi sťažovateliek doručené dňa 31.7.2020. Ústavný súd doposiaľ o sťažnosti sťažovateliek meritórne nerozhodol. Sťažnosť sťažovateliek sa pritom priamo týka predmetu odvolacieho konania, ktoré sa vedie na Krajskom súde v Bratislave pod sp. zn. 20CoP/129/2020, o úprave práv a povinností rodičov k maloletej na čas do rozvodu, resp. na čas, kým rozhodnutie o úprave styku maloletej s otcom po rozvode nadobudne právoplatnosť. Matka má za to, že je tomu tak preto, že konanie vedené na ústavnom súde priamo súvisí s úpravou styku otca s maloletou a najmä s návrhom matky na zákaz styku otca s maloletou, ktorý bol všeobecnými súdmi v konaní vedenom na Okresnom súde Bratislava II pod sp. zn. 61P/71/2013, o rozvod manželstva a o úprave výkonu rodičovských práv a povinností k maloletej na čas po rozvode, zamietnutý, resp. ktorými bolo také zamietnutie návrhu matky potvrdené. Matka má za to, že v konaní pred ústavným súdom o jej a maloletej sťažnosti zo dňa 18.6.2020 sa rozhoduje o otázke, ktorú nie je Krajský súd v Bratislave v predmetnom konaní oprávnený riešiť a zároveň ide o konanie, v ktorom sa rieši otázka, ktorá má zásadný význam pre prejednanie a rozhodnutie predmetnej odvolacej veci, pretože sa v ňom rieši otázka porušenia základných ľudských práv a slobôd matky a maloletej ohľadom návrhu matky na zákaz styku otca s maloletou, dôvodnosti takéhoto návrhu, a teda aj toho, či úprava styku otca s maloletou v asistovanej, resp. neasistovanej forme, je v najlepšom záujme maloletej. 40. Odvolací súd v tejto súvislosti uvádza, že návrh matky na prerušenie tohto konania na čas do právoplatného skončenia konania vedeného na Ústavnom súde Slovenskej republiky pod sp. zn. III.ÚS 273/2020 (Rvp 1377/2020) a to bez ohľadu na skutočnosť, že ústavný súd uznesením, č. k. III. ÚS 273/2020 - 32 zo dňa 13.7.2020 sťažnosť sťažovateliek (matky a maloletej) prijal na ďalšie konanie v celom rozsahu, pokladá za nedôvodný. Odvolací súd považuje za potrebné zdôrazniť, že právomoc ústavného súdu v konaní o ústavnej sťažnosti fyzickej osoby podľa čl. 127 ústavy proti rozhodnutiu či zásahom „všeobecných súdov“ je výlučne založená na jeho prieskume z hľadiska dodržania ústavnoprávnych princípov, t j. či v konaní a rozhodnutí v ňom vydanom (ne)boli dotknuté predpismi ústavného poriadku chránené práva alebo slobody fyzickej osoby. To v danom kontexte znamená, že ani prípadná vecná nesprávnosť rozhodnutia všeobecného súdu nie je sama osebe významná, lebo konanie o sťažnosti nie je pokračovaním konania v ďalšej inštancii mimo rámca všeobecného súdu a ústavnému súdu v ňom zásadne neprislúcha, aby v jeho rámci prehodnocoval skutkové a právne závery všeobecného súdu alebo zjednocoval jeho judikatúru (uznesenie Ústavného súdu SR z 8. marca 2017, sp. zn. I. ÚS 140/2017). Inak povedané, odvolací súd má za to, že ústavný súd bude posudzovať predmetnú sťažnosť voči rozhodnutiu dovolacieho súdu (sp.zn. 5Cdo/160/2019), avšak výlučne len z hľadiska dodržania ústavnoprávnych princípov, a teda nie je oprávnený preskúmavať závery všeobecného súdu, ktoré z tohto pohľadu pri uplatnení princípu apelácie je oprávnený preskúmavať výlučne krajský súd, prípadne najvyšší súd. Ak teda bolo predmetné rozhodnutie súdu prvej inštancie v konaní vedenom na Okresnom súde Bratislava II pod sp. zn. 61P/71/2013, o rozvod manželstva a o úprave výkonu rodičovských práv a povinností k maloletej na čas po rozvode, a to konkrétne vo výroku rozsudku, ktorým súd prvej inštancie návrh matky na zákaz styku otca zamietol, preskúmané odvolacím súdom, a následne aj dovolacím súdom, z hľadiska jeho apelačnej pôsobnosti t.j. posúdenia procesných aj hmotnoprávnych predpokladov a podmienok, tak ústavný súd napriek prijatiu predmetnej ústavnej sťažnosti matky nemôže tento tieto rozsudky už z hľadiska naplnenia predpokladov a správnosti alebo nesprávnosti ich záverov opätovne preskúmať, nakoľko nie je štvrtou inštanciou všeobecného súdnictva. Odvolací súd taktiež v predmetnej veci zdôrazňuje, že toto konanie je konaním o úprave práv a povinností k maloletej L., a teda uplatňujú sa v ňom princípy a zásady charakteristické pre tento druh konania a to konkrétne s poukazom na čl. 12 základných princípov Civilného mimosporového poriadku súd musí konať rýchlo, hospodárne a predchádzať zbytočným prieťahom, ako aj s poukazom na čl. 5 Zákona o rodine t.j. je súd povinný rozhodovať v súlade so záujmom maloletého dieťaťa. Odvolací súd taktiež zdôrazňuje, že ak by aj ústavný súd zrušil rozhodnutie NS SR vedené pod sp.zn. 5Cdo/160/2019 neznamená to automaticky, že najvyšší súd rozhodne tak, že zruší alebo zmení rozhodnutie odvolacieho súdu vedené pod sp.zn. 11CoP/542/2018 v spojení s opravným uznesením č.k. 61P/71/2013 - 1317 vo výroku, ktorým bol právoplatne zamietnutý návrh matky na zákaz styku otca s maloletou dcérou. Ak by sa aj napokon v priebehu konania zistili skutočnosti odôvodňujúce zákaz styku otca s maloletou dcérou, matka môže kedykoľvek v priebehu konania podať samostatný návrh na zákaz styku otca s maloletou dcérou. Odvolací súd ohľadom prerušenia konania poukazuje aj na konštantnú judikatúru ohľadom prerušenia konania, podľa ktorej ustanovenie § 109 ods. 2 písm. c/ O.s.p. (v súčasnosti § 164 CSP) upravuje tzv. fakultatívne prerušenie konania, to znamená také prerušenie konania, ktoré nie je pre samotné konanie nevyhnutné. Súd je povinný najskôr urobiť iné vhodné opatrenia dostupnými procesnými prostriedkami a až keď tieto zlyhajú, môže konanie prerušiť. Výber, resp. voľbu súdu, ktoré z jednotlivých opatrení (napr. spojenie veci, prerušenie konania, riešenie tzv. predbežnej otázky) slúžiacich účelu racionálnej organizácie postupu súdu pri vedení príslušného súdneho konania, je ale potrebné podriadiť aj zákonnej požiadavke rýchlej a účinnej ochrany práv účastníkov v súdnom konaní (§ 6 O.s.p.) a použiť to opatrenie, prostredníctvom ktorého je ochrana práv účastníkov konania rýchlejšia a účinnejšia. Rozhodujúcim hľadiskom je teda zásada hospodárnosti konania, preto prerušenie konania predstavuje vo všeobecnosti skôr výnimku ako pravidlo. (uznesenie Najvyššieho súdu SR, zo dňa 21. 10. 2010, sp. zn. 3 Cdo 150/2010). Na základe všetkých vyššie uvedených dôvodov odvolací súd návrh matky na prerušenie odvolacieho konania nepokladal za dôvodný, zbytočne predlžujúci súdne konanie, ktoré si vyžaduje osobitnú rýchlosť konania, a preto ho uznesením v rámci rozhodnutia vo veci samej zamietol. 41. Z hľadiska zákonnej požiadavky na riadne odôvodnenie súdneho rozhodnutia, na zachovanie práva účastníka na riadne odôvodnenie súdneho rozhodnutia, na každý argument účastníka nie je súd povinný dať podrobnú odpoveď. Súd nemusí dať odpoveď na všetky otázky nastolené účastníkom konania, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov uvádzaných účastníkom konania, čo sa nepochybne v prejednávanej veci stalo (porovnaj napr. m.m. rozsudok Európskeho súdu pre ľudské práva zo dňa 25.9.2012 vo veci Vojtěchová proti Slovenskej republike /sťažnosť č. 59102/08/, nález Ústavného súdu Slovenskej republiky zo dňa 14.9.2011, č.k. I. ÚS 361/2010-34, rozsudok Najvyššieho súdu Slovenskej republiky zo dňa 17.6.2009, sp.zn. 5 M Cdo 8/2008). 42. Záverom odvolací súd ešte poznamenáva, že rozhodol bez nariadenia pojednávania dôvodiac ustanovením § 378, § 219 ods. 3 C.s.p. a už vyššie uvedenými dôvodmi. S dôrazom na to, že nedopĺňal dokazovanie, a preto prípadne ďalšie tvrdenia prednesené účastníkmi konania na pojednávaní na odvolacom súde už nemohli mať vplyv na iné rozhodnutie odvolacieho súdu. Postačovalo preto preskúmanie veci na základe spisovej dokumentácie; účastníci, predovšetkým odvolatelia, ani nevzniesli žiadny presvedčivý dôkaz potvrdzujúci, že iba ústna časť pojednávania nasledujúca po výmene písomných stanovísk by mohla zaručiť spravodlivé konanie (porovnaj napr. rozhodnutie Európskeho súdu pre ľudské práva zo dňa 25.4.2002, č. 64336/01, vo veci LinoCarlos VARELA ASSALINO proti Portugalsku; porovnaj tiež rozsudok Najvyššieho súdu Slovenskej republiky napr. vo veci vedenej pod sp.zn. 5 Cdo 218/2009, 3 Cdo 51/2011, 3 Cdo 186/2012, 7 Cdo 56/2011). 43. Otec sa síce odvolal aj voči výroku o trovách konania, avšak vzhľadom k tomu, že odvolací súd už zrušil výrok týkajúci sa úpravy styku otca s maloletou a vec v tomto rozsahu vrátil súdu prvej inštancie na nové konanie, nebol oprávnený rozhodovať o trovách konania, a súčasne ani o odvolaní voči výroku o trovách konania. V novom rozhodnutí súd prvej inštancie rozhodne o náhrade trov prvoinštančného, ako aj odvolacieho konania (§ 396 odsek 1 CSP). 44. Odvolací súd prijal rozhodnutie jednohlasne (§ 3 ods. 9 zákona č. 757/2004 Z. z. o súdoch a o zmene a doplnení niektorých zákonov v znení účinnom od 01.05.2011, § 393 ods. 2 Civilného sporového poriadku). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). (1) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. (2) Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 C.s.p.). (1) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). (2) Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 C.s.p.). Dovolanie len proti dôvodom rozhodnutia nie je prípustné (§ 423 C.s.p.). (1) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. (2) Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). (1) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. (2) Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 C.s.p.). (1) Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení. (2) Dovolací dôvod sa vymedzí tak, že dovolateľ uvedie, v čom spočíva táto vada (§ 431 C.s.p.). (1) Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci. (2) Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 C.s.p.). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 C.s.p.). Dovolacie dôvody možno meniť a dopĺňať len do uplynutia lehoty na podanie dovolania (§ 434 C.s.p.). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2020:1213237332.3 (dáta aktuálne k 9. 11. 2026). Záväzné je znenie zverejnené súdom.




